Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шоҳруҳхон: “Салом озодлик”. Юлдузли жуфтликнинг севгиси якун топдими?\t10:18, 26 август 2016\tХонанда Шоҳруҳхон ўзининг Instagram`даги саҳифасига мухлислари ўртасида кенг муҳокамаларга сабаб бўлган суратни жойлади. Суратда қоқ ўртасидан бўлинган юракни йигит ва қиз кўтариб кетаётгани тасвирланган. Хонанда суратга “Салом, озодлик” дея изоҳ қолдирди. Мазкур сурат хонандани ижтимоий тармоқ орқали кузатиб бораётган интернет фойдаланувчилари томонидан кенг муҳокама қилинмоқда. Кимдир хонанданинг оиласига путур етганини таъкидласа, бошқалар буни “шунчаки пиар” дея изоҳламоқда. Хонанда бироз муддатдан сўнг иккига бўлинган юрак тасвирини ўз саҳифасидан ўчириб ташлади ва унинг ўрнига рус шоири Михаил Лермонтовнинг сўзлари ёзилган суратни жойлади: "Мен бутун дунёни севишга тайёр эдим, мени ҳеч ким тушунмади ва мен нафратланишга ўргандим". Мазкур сўзларга жавобан хонанданинг ҳамкасби Шаҳзода "Нафратланишга ўрганиў жуда осон, севишдан тўхтаманг", дея маслаҳат берди. Бироқ, Шоҳруҳхон ва Асалнинг шахсий саҳифасидан уларнинг аксарият бирга тушган суратлари ўчириб юборилган. Асалнинг Instagram`даги саҳифасида Шоҳруҳхон билан бирга тушган биронта ҳам сурат қолмаган. Бу ҳолат эса миш-мишларни тобора авж олдирмоқда.\nЭслатиб ўтамиз, Шоҳруҳхон ва Асал 5 июнь куни бўлиб ўтган эди. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Муҳаббат\nЧиққан қиз чиғириқдан ташқарими? Ота-оналарнинг оилавий зиддиятларга аралашуви ҳақида\tЭрни эр қиламан десангиз… ёхуд турмуш ўртоғингизни омадли қилиш йўллари\tЎрта ёш инқирози. Оилангизни асраб қола оласизми? Дунёни муҳаббат бошқаришини тасдиқловчи 12 ҳаётий воқеа\tСуд Жонни Депп ва Эмбер Херднинг никоҳини расман бекор қилди\t«Аммам онамни ранжитади...»\tОтправить


Жамиятнинг ўгай қатлами\n02 декабр 2020, Тошкент вақти: 08:05\nЙўқчилик ва иложсизлик¸ бугун кўплаб ногирон¸ кўзи ожизларни кўча-кўй¸ бозор-ўчарларда тиланчилик қилишга мажбур қилмоқда.\nКуни-кеча Ўзбекистон ҳукумати ногиронлар ҳақларини халқаро қонунлар доирасида тасдиқлади.Бу эса расмий Тошкентнинг ногиронлар олдидаги ўз мажбуриятини қанчалик бажараëтгани масаласини кун тартибига чиқарди.\nЎзбекистоннинг БМТдаги доимий вакили Мурод Асқаров Ўзбекистон ҳукумати топшириғига кўра, Ногиронлар ҳуқуқлари тўғрисидаги Конвенцияни имзолади. Бу ҳақда БМТ ахборот маркази хабар тарқатди.\nНогиронлар ҳуқуқлари тўғрисидаги БМТ Конвенциясининг 50та моддаси бор.\nБу моддалар асосан ногиронлар ҳуқуқларини ҳимоя қилиш, уларни иш билан таъминлаш, саломатлиги тўғрисида қайғуриш, бир сўз билан айтганда, ногиронларнинг жамият тўлақонли аъзоси сифатида кун кечиришлари учун шарт-шароитлар яратишга қаратилган.\nБу конвенцияга қўшилган Ўзбекистонда ногиронларни жамиятнинг тўлақонли аъзосига айлантириш уринишлари борми?\nБу саволга жавоб истаб¸ Ўзбекистон Ногиронлар жамиятига сим қоқдик. Жамият раиси ўринбосари Мелис Ғафуров билан суҳбатдан¸ унинг Ўзбекистон ногиронлар ҳақдаги БМТ Конвенциясини имзолаганидан бехабар эканини англадик.\n- Мен кўрганим йўқ. Биринчи бўлиб сиздан эшитаяпман¸ деди Мелис Ғафуров.\nМелис Ғафуров бу янгиликни уларга факс орқали етказиш ва улар буни ўқиб кўриб, саволларимизга жавоб беражагини айтди. Хабарни факс ҳам қилдик. Лекин Ногиронлар жамиятига шундан кейинги қилган қўнғироқларимиз жавобсиз қолди.\nТошкентдаги Ўзбекистон ногирон ишбилармон аёллар миллий ассоциацияси қошидаги Ногиронлар клуби раҳбари Зуҳра Убайдуллаева билан боғландик. Унинг айтишича, ҳукумат ногиронлар олдидаги ўз мажбуриятларини имкон қадар бажаришга ҳаракат қилаяпти.\n- Клубимизда айнан ногирон қизлар ишлайди. Клубда тўрт йўналиш бўйича иш олиб борилади. Тикувчилик¸ пазандачилик қилишади¸ қизларнинг никоҳ кўйлагини тикишади. Ҳам ўзлари ўрганишади¸ ҳам ногирон қизларга ўргатишади.\nЎша клубимиз билан биргаликда Зиë ўқув маркази очилди. У ерда ногирон қизларга қандолатчиликни¸ булочка пиширишни ўргатамиз. Ўқиган қизларни ўзимизда ишда олиб қоламиз¸ дейди Зуҳра Убайдуллаева.\nЗуҳра Убайдуллаевага кўра, бу клубнинг ҳозирда Ўзбекистон бўйлаб 2012 нафар аъзоси бор ва улар учун мўлжалланган дастурларга ҳомийлар ва ҳукумат ёрдам бермоқда.\nАммо самарқандлик биринчи гуруҳ ногирони¸ кўзи ожиз Садриддин ака¸ Убайдуллаевадан фарқли¸ бугун ҳукумат ногиронлар олдидаги ўз мажбуриятини бажармаëтганидан шикоят қилади.\n- Бозор иқтисодиëтининг қийинчилигими ë бошқа сабабми ҳар ҳолда ҳукумат ҳозирги кунда кўзи ожизларга¸ умуман ногиронларга иш жойларини яратиб бера олмаяпти.\nНимагаки¸ бизда жуда кўп маҳсулотлар ишлаб чиқарилади. Ҳозир бизда ишлаб чиқарилаëтган маҳсулотлар ҳам умуман ўтмай омборларда туриб¸ ўз қийматини йўқотиб тўхтаб қолган. Ожизларнинг кўпи ҳозир ишсиз қолган¸ дейди Садриддин ака.\nУнинг айтишича, Самарқанд вилоятида ҳозир 5000 дан ортиқ кўзи ожиз ногиронлар бор ва уларнинг аксари ишсиз.\n- Самарқанд шаҳрида¸ Пастдарғом туманидаги Улуғбек саноат ҳудудида иккита корхонамиз бор. Яна Каттақўрғон шаҳрида корхонамиз бор. Ўша тўрттала корхона ҳам деярли иш олиб бормаяпти.\nНимагаки озроқ пахта билан таъминлаб қўйган. Бу пахта ҳам фақатгина кўзи ожизлар манфаатига хизмат қилмасдан¸ фақат раҳбарлар манфаатига хизмат қилмоқда¸ дейди Садриддин ака.\nНогиронлар ўзларини жамиятнинг тўлақонли аъзоси сифатида эмас, балки жамиятга ортиқча юк сифатида ҳис қила бошладилар ва улар тирикчилик учун кўчаларга чиқиб кетишга мажбур бўлмоқда, деб давом этади Садриддин ака:\n- Мана ҳозир қаранг бозорларда¸ бекатларда¸ метроларда тиланчилар қўшиқ айтиб¸ шеър айтиб¸ ҳар хил йўллар билан тиланчилик қилиб кун кўришаяпти¸ дейди Садриддин ака.\nСуҳбатдошимизга кўра¸ собиқ иттифоқ даврида коммунал хизматларга 50 фоизлик имтиёзларга эга бўлган ногиронлар ана шу ҳуққларидан ҳам маҳрум бўлган.\n- Имтиëзлар ҳам деярли йўқ бўлиб кетди ҳисоби. Мана олдинлар газга¸ светга ва бошқа коммунал хизматларга 50 фоизлик чегирма бор эди. Ҳозир улар ҳам йўқ. Фақатгина шаҳар транспортидан фойдаланиш қолган ва телефон хизматидан 50 фоиз чегирма бор. Бошқа биронта имтиëз қолгани йўқ¸ дейди Садриддин ака.\nТошкент чўтка ишлаб чиқариш ўқув корхонасида ишлаётган биринчи гуруҳ ногирони Соҳибжон Умаров фикрича, ҳукумат ногиронлар олдидаги мажбуриятини қисман бажараяпти, холос:\n- Меҳнатга лаëқатли бўлганлигим учун имкон қадар иш ўрни берилаяпти¸ лекин конвенцияда кўзда тутилган ҳолатлар бўйича деярли яқинлашгани ҳам йўқ. Тахминан 30 фоиз атрофида бўлса керак. Бунга республика бўйича қаралса бошқа соҳалар ҳам шуда. Республика даражасида 70 фоиз шуғулланаяпти¸ лекин халқаро қоидаларга ҳали анча узоқ¸ дейди Соҳибжон Умаров.\nНогиронларга кўра, 2007-2010 йилларга мўлжалланган ҳукумат дастурида ногиронлар ҳуқуқлари ва уларнинг муҳофазаси тўлалигича давлат ҳимоясига олинган. Лекин, қилинаётган ишлар жуда кам ва ногиронлар ҳозирча жамиятнинг тўлақонли аъзосига айлана олмаяптилар.


Панжара ортидаги пиёнисталар\n13:38 / 08.05.2017\nБугунги кунда жаҳон ҳамжамиятига, инсоният ҳаётига таҳдид солаётган хавф-хатарлар, бало-ю офатлар қайсилар, деб савол берилганда, шубҳасиз биринчи галда терроризм, гиёҳвандлик, диний экстремизм каби тушунчалар фикримизга гавдаланади. Улар юзага келтираётган катта муаммолар ва салбий оқибатларини ҳам тез фурсатда ўйлай бошлаймиз. Сабаби бу қирғинбаротликлардан бугунги кунда жаҳон ҳамжамияти азият чекмоқда...\nЛекин булардан қолишмайдиган яна бир иллат бор. У бизнинг ичимизда, ёнгинамизда, шундоққина кўз ўнгимизда турганини баъзан пайқамаймиз ҳам. Айнан шу иллат тинч-тотув яшаётган оилаларнинг бузилиб кетишига, бир-бирига меҳрибон ака-ука, ота-болаларнинг ўзаро «юз кўрмас» бўлиб кетишларига, жамиики тубанликлар, жиноятлар ва безориликларнинг кўпайиб ёшларнинг онги заҳарланишига, шунингдек, жамиятимизда носоғлом муҳитнинг юзага келишига сабаб бўлмоқда.\nБу - ичкиликбозликдир.\nИчкиликбозлик соғлом жамиятга ҳам, унда ўсаётган ёш болалар, ўспиринларнинг руҳиятига ҳам салбий таъсир кўрсатади. Ҳатто, юришни зўрға эплайдиган болачаларнинг оддий газли сувдан ичиб, «мен мастман, ароқ ичдим, мени ушла, йиқилиб тушаман» каби сўзлар билан «пиёниста»ларга тақлид қилиб, чайқалиб, қоқилиб юришларига кўп маротаба гувоҳ бўлганмиз.\nВаҳоланки, инсон номига доғ туширадиган жиноятлар, безориликлар ва уни қинғин йўлларга ундайдиган ҳам шу - ичкиликдир.\nИчкиликни Кайковус «Мастлик девоналик ва дарбадарликдир», деб қораласа, Саъдий Шерозий эса «Бу лаънати шайтон идиш ичида тинч ва осойишта ўтиради. Аммо агар уни ташқарига қўйиб юборсангиз, май билан бирга томоқдан ўтиб, ҳатто филни ҳам масхарабозлардек ўйнатади», дейди.\nТаҳлиллар шуни кўрсатмоқдаки, содир этилаётган ўнта жиноятларнинг тўққизтаси спиртли ичимлик истеъмол қилиш оқибатида содир этилар экан.\nУшбу мақола орқали биз ичкиликка ружу қўйган айрим кимсаларнинг қинғир қилмишларини, бунинг оқибатида улар томонидан содир этилган ўта оғир жиноят тафсилотларини баён этмоқликни жоиз деб билдик.\nБухоро тумани Работиқалмоқ қишлоқ фуқаролар йиғини «Боғдорчилик» жамиятига қарашли дала ҳовлиларнинг бирида истиқомат қилувчи Қамбар бобо аёли Хосият момо ва невараларини Бухоро шаҳрида яшовчи қизининг уйига меҳмондорчилик учун юбора туриб, ёлғиз ўзи дала ҳовлида қолади.\nШу куни Қамбар бобонинг дала ҳовлиси жойлашган ҳудудда истиқомат қилиб келаётган Ашуров Жўра Тўраевичнинг уйида базми жамшид авжида. «Ўхшатмаса учратмас» деганларидек, Жўра ичкиликка муккасидан кетган ҳамтовоқлари Рустамов Аҳмед Ғаффорович ва Рустамов Нодир Ботировичларни эрта тонгдан ўзининг уйига таклиф қиладида, навбатдаги базмни уюштиради.\nБу учала бетайин безорилар куни билан ароқхўрлик қилиб, тўртинчи шишани думалатганларида кун ҳам ботиб улгурган эди. Туннинг иккинчи ярмига келиб, соат 2 лар чамасида уларни яна ароқнинг хумори тутиб, гўё «оби ҳаёт»дек уни излашга тушадилар. Уйдан ҳеч қандай ичимлик топилмагач учовлон каловланиб кўчага чиқадилар.\n«Оч қолган тўнғиз ўз боласини ҳам ейди» деганларидек, Жўра, Нодир ва Ахмед мастлик оқибатида, ҳаттоки, улар тўнғиз эмас балки, инсон боласи эканликларини ҳам унутган эдилар. Жўра ўзининг қадрдонларига қўшниси Қамбар бобонинг уйида ароқ топилиши мумкинлигини айтади, лекин Қамбар бобо бу вақтда уларга ароқ тугул, эшигини ҳам очмаслигини тушунган ҳамтовоқлар, қариянинг уйига бостириб киришни режалаштирадилар. Қамбар бобо уларни таниб қолмаслиги учун босқинчилар уйдан топилган аёллар чулкисини бошларига кийиб оладилар ва мастликда тузилган режага мувофиқ Қамбар бобонинг уйига ғайриқонуний равишда дераза орқали киришга муваффақ бўладилар.\nЯрим тунда чақирилмаган «меҳмонлар»нинг ташрифидан чўчиб уйғонган Қамбар ота бу маҳалда ўғли Умиджон келган, деб ўйлаб, даҳлизга чиқадида бошига урилган таёқ зарбасидан ҳушини йўқотиб полга йиқилади. Кўнглида раҳм-шавқат қолмаган йигитлар 85 ёшли Қамбар отани шу ҳолига ҳам ачинмасдан тинмай дўппослайдилар ва унинг уйини титкилаб ўзларига керак бўлган бирор бир ичимлик топа олмагач, жавонда турган 380 минг сўм миқдоридаги пулларини қўлга киритиб жуфтакни ростлайдилар.\nБир оз муддат ўтгандан кейин Қамбар ота кўзини очадида қўшниси Акбарнинг уйи томон юра бошлайди. Аммо бошидан урилган таёқ зарбаларидан бобонинг мадори қолмай қўшнисининг томорқа ерида йиқилганча тонгга қадар ёрдамга муҳтож ҳолда ўлим билан курашади.\nУччала ҳамтовоқлар эртаси куни кайфлари тарқалиб ҳушёр тортадиларда тунда содир этган пасткашликларидан гангиб қоладилар. қилмишлари жиноят эканлигини тушунган, муқаддам содир этган турли жиноятлари учун бир неча маротаба судланган Жўра, Нодир ва Ахмедлар энди яшириниш чораларини кўриб тум-тарақай бўладилар.\nАммо уларнинг борар манзиллари яна ўша темир панжаралар ортида. Эртаси куни воқеа содир этилганлигидан бохабар бўлган Бухоро туман ИИБнинг тезкор ходимлари шу куннинг ўзида ушбу жиноятни иссиқ изларида очилишига эришадилар. Қилмиш қидирмиш деганларидек уччала босқинчиларга Жиноят ишлари бўйича Бухоро шаҳар суди томонидан 8 йилдан озодликдан маҳрум қилиш жазоси тайинланди.\nЮқорида баён этилган жиноятнинг келиб чиқишига ягона сабаб бу, албатта, ичкиликдир. «Ичиладиган биринчи қадаҳ одатда соғлик учун, иккинчиси - кайфият учун, учинчиси - сурбетлик учун, тўртинчиси эса - ақлдан озиш учун ичилади», деб Камол Хўжандий ҳам ичувчиларга меъёрга амал қилишларини тарғиб қилган. Аллома Абул Фараж эса «Ичкилик инсонга тўрт ҳайвон сифатини ато қилар экан: биринчи қадаҳни ичганда одамнинг юзига қон югуриб товусдек товланадиган, ҳаракатлари сипо бўларкан. Иккинчи қадаҳни кўтаргач маймундек қийшанглайдиган, ўзини ҳам бошқаларни ҳам масхара қиладиган бўлиб қоларкан. Учинчи қадаҳни сипқоргач, у шердек такаббур, ўз кучига ишонган, ҳеч кимни назар-писанд қилмайдиган жанжалкаш бўлиб қолар экан. Тўртинчи қадаҳдан сўнг, у энди тўнғиздек ифлосланиб, балчиққа ботиб ётишни ўзига бир фазилат деб биларкан», дея бу иллатнинг оқибатларини таъкидлаб ўтган.\nАҚШга ишлаш учун юборишни айтиб, 10 000 долларни ўзлаштириб юборган шахс ушланди


ЖАНГДА ҲАМ, ҲАЁТДА ҲАМ ЖАСОРАТЛИ ЭДИ » "Оқдарё овози" газетаси\nЖАНГДА ҲАМ, ҲАЁТДА ҲАМ ЖАСОРАТЛИ ЭДИ\nИнсон хотира билан тирик, қадр билан улуғ. Ўтганларни, уларнинг хайрли ишларини, жасоратини ёдга олмоқ, эъзозламоқ халқимизга хос эзгу фазилатлардандир. Иккинчи жаҳон урушида ҳалок бўлган минглаб юртдошларимиз хотирасини ёд этиш, оловли жанглардан омон қайтган боболаримизга, оғир кунларни сабр-бардош билан енгган, машаққатли дақиқаларда ҳам ўзлигини йўқотмаган, имони бутун юртдошларимизга ҳурмат-эҳтиром кўрсатиш том маънода миллий қадриятга айланди.\nИккинчи жаҳон урушининг даҳшат ва азобларини бошдан кечириб, жангу жадалларда ўзининг фидойи хизматлари билан эл-юрт олдида шон-шуҳратга эга бўлган юзлаб, минглаб, миллионлаб юртдошларимиз орасида даҳбедлик Бузрукхон Матлубов ҳам бор эди.\nБузрукхон Матлубов 1919 йилда таваллуд топган. 1926-36 йилларда ўрта мактабда ўқиган. 1939 йилда Самар-қанд механизация техникумини битириб, армия хизмати сафига жўнаб кетади. 1941 йил Иккинчи жаҳон уруши бошланган вақтда у армия сафидан ўз уйига қайтмасдан, жасорат билан урушга отланади. 1945 йилга қадар урушда мардларча иштирок этган, қонли жанггоҳларда мислсиз қаҳрамонликлар кўрсатиб, ўз она юртига ғалаба билан қайтиб келган Бузрукхон Матлубов шу давр оралиғида қанчадан-қанча қийинчилик ва азоб-уқубатларни бошидан ўтказмади дейсиз. Тинчлик ва осойишталик учун қанчадан-қанча юртдошларимиз жон олиб жон берди. Айниқса, ўша даҳшатли йиллари Бузрукхон Матлубовнинг уйига икки маротаба қора хат келганлиги унинг оила-аъзолари учун катта мусибат бўлган эди. Шунга қарамасдан ёлғизгина фарзанди урушдан соғ-омон қайтиб келганда эса ота-онасининг хурсандчилиги чексиз бўлган эди...\nУрушдан сўнг Бузрукхон Матлубов 1946 йил Тошкентда партия мактабида ўқиди. 1948-53 йилларда Самар-қанд Давлат Университетининг тарих факультетини имтиёзли тугаллади. 1954 йилда ўзининг илк иш фаолиятини Ленин колхозининг 51-мактабида мактаб директори лавозимидан бошлади. 1955-56 йилларда Оқдарё тумани ҳоким ёрдамчиси лавозимида фаолият олиб боради. 1957 йил туманимиздаги "Комуннизм учун" газетаси бош редактори лавозимига тайинланади. 1962-78 йилларда тумандаги 38, 39, 41-умумтаълим мактабларида директор лавозимида самарали меҳнат қилиб, 60 ёшида нафақага чиқади. Нафақага чиққандан сўнг ҳам умрининг охирги кунига қадар Оқдарё туман Нуронийлар жамғармасида фаолият юритиб, туманимиз тараққиётига ўз ҳиссасини қўшади. Отахоннинг оиласида етти фарзанди бўлиб, улар уч ўғил ва тўрт қиздан иборат. Бугунги кунда у кишининг фарзандлари оилали ва неварали, иймонли, инсофли, диёнатли, диний ва дунёвий билимли инсонлардир. Ўғиллари ҳайдовчи, олий маълумотли архитектор, қизлари олий тоифали педагог ва шифокорлар бўлишган. Ҳозирги кунда 7 нафар фарзандларидан неваралари орасида ҳуқуқшунос, молия, ҳисобчи, архитектор, шифокор ва фан доктори бўлиб етишиб, фаолият кўрсатишмоқда. Отахоннинг неваралари 19 нафардан иборат бўлиб, улар олий таълим даргоҳларида таҳсил олишмоқда. Пиру бадавлат отахон Бузрукхон Матлубовнинг тарбиясини олган фарзандлар, неваралар ва эваралар, келин ва қизлари намунали оила бўлиб яшаб келмоқдалар.\nБузрукхон Матлубов 2009 йил 9 декабрь куни 90 ёшида бу дунёни тарк этди. Инсон хотира билан тирик, қадр билан улуғ. Ўтганларни, уларнинг хайрли ишларини, жасоратини ёдга олмоқ, эъзозламоқ халқимизга хос эзгуликлардан саналади. Хотирани асраш, хотирани эҳтиёт қилиш - бу бизнинг ўзимиз ва авлодлар олдидаги ахлоқий бурчимиздир. Хотира - бизнинг бойлигимиздир. Кечаги кун сабоқларини, халқимиз келажаги йўлида жон фидо қилган инсонларни хотирлаш бугунги кунимизни қадрлашга ўргатади. Хотира бу - тарих. У кечаги ўтмишни, аждодлар ўгитини, миллий меросимизни англатиб турувчи - муқаддас китоб зарварақларидек ҳаётимизни ёритиб туради. Шу боис, инсон ўз хотира бойликларини қадрлайди. Она юртимизнинг гуллаб-яшнашига, тинчлик, барқарорлик ҳукм суришига боболаримизнинг килган фидойи меҳнатлари биз ёш авлодни қалбимизда абадий сақланади.\nИНСОН АЗИЗ - ХОТИРА МУҚАДДАС\n06 май, 12:14


Эболани топган олим номаълум ва хавфли “Х касаллик”дан огоҳлантирди | Qalampir.uz\nЭболани топган олим номаълум ва хавфли “Х касаллик”дан огоҳлантирди\nОлам\t03 Январь 12:29 11663\n1976 йилда Эбола вирусини биринчи бўлиб аниқлаган конголик олим Жан-Жак Муембе-Тамфум Конго Демократик Республикасида ўлимга олиб келувчи янги хавфли касаллик пайдо бўлганидан огоҳлантирди. Бу ҳақда CNN хабар берди.\nУнинг сўзларига кўра, мамлакат ғарбидаги Ингенде шаҳарчасида яшовчи беморда (аёл) геморрагик иситманинг аломатлари бўлган. Аёлдан таҳлил учун намуналар олиб, Киншасадаги Биотиббиёт тадқиқотлар миллий институтига юборишган. Улар беморда Эбола ёки ҳозиргача маълум бўлган бошқа касаллик белгиларини аниқлашмаган.\nМуембе-Тамфумнинг тахминига кўра, аёл аввал маълум бўлмаган патогеннинг дастлабки бемори бўлиши мумкин. Олим уни “Х касаллик” деб номлаган. Мутахассис янги касаллик COVID-19 каби юқумли ва унинг ўлим даражаси Эбола вирусидан бироз камроқ деб ҳисобламоқда. Ўрта ҳисобда Эболага чалинган беморларнинг ярми вафот этган.\nҲозир номаълум патоген аниқланган аёл изоляция қилинган. Унга қариндошлари билан фақат пластик ойна орқали гаплашишига рухсат бериляпти. Унинг шахси сир сақланяпти.\nШу билан бирга “Х касаллик”нинг мавжудлиги гипотеза, чунки аниқ исбот йўқ. Аммо ЖССТ янги эпидемия юзага келишидан хавотирда.\nАввалроқ, Муембе-Тамфум келажакда инсоният ҳайвонларда учровчи янги вируслар билан дуч келишини башорат қилганди. Янги вируслар жониворлардан одамларга ўтиши мумкин бўлади ва бу коронавирус пандемиясидан хавфлироқ пандемияларни ҳам келтириб чиқариши мумкин.\n07 Май 21:07 61085\n08 Май 14:47 41218\n07 Май 13:54 31709\n08 Май 22:09 30012\n08 Май 20:36 29772


Баҳс: Россия босқинчими ёки халоскор? - BBC O'zbek\nБаҳс: Россия босқинчими ёки халоскор?\nЎзбекистон яна бир марта Россиянинг Украинадаги ҳаракатларидан хавотир билдирган.\nЎзбекистон Сенатининг пайшанба куни ўтган мажлисида сенаторлар "Украина ва атрофидаги вазият"дан ташвишда эканликлари айтилган.\n"Украинада юз бераётган вазиятнинг жиддий мураккаблашувига ва қарама-қаршиликка олиб келган кескинликнинг янада кучайишига ва олдиндан айтиш мушкул бўлган оқибатларга олиб келиши, мамлакатнинг суверенитети ва ҳудудий яхлитлигига реал хавф туғдириши мумкин бўлган воқеалар Ўзбекистонда катта ташвиш ва хавотирлик туғдирмаслиги мумкин эмаслигини таъкидладилар", - дейилади Ўзбекистон 1- давлат телеканалининг бу ҳақдаги хабарида.\nСенат Ўзбекистон Ташқи ишлар вазирлигининг Украина борасида 4 ва 21 март кунлари тарқатган баёнотларини қўллаб-қувватлаган ва халқаро ҳуқуқ нормалари ва БМТ низомини ҳурмат қилишга чақирган.\nУкраинадаги инқироз ва Россиянинг ҳаракатлари ижтимоий тармоқ саҳифаларидаги ўзбекистонликлар орасида ҳам қизғин баҳсу мунозараларга сабаб бўлган.\nВа оддий ўзбекларнинг аксарияти билдираётган фикрлар расмий Тошкентнинг мавқеъи билан ҳамоҳанг, деб айтиш қийин.\nУларнинг кўпчилиги Путиннинг Қримни қўшиб олиши ва Украинага нисбатан олиб бораётган сиёсатини қўлаб-қувватлашади.\nКузатувчиларга кўра, бундай ҳолат миллионлаб ўзбекистонликларнинг Россияда нон топаётгани ва Ўзбекистон ўзининг нафақат хориж, балки мамлакат ичкарисидаги фуқароларининг ҳақ-ҳуқуқларини ҳам ҳимоя қилмаслиги билан боғлиқ бўлиши мумкин.\nБи-би-си Швецияда муҳожиротда яшаётган таниқли мустақил журналистлар Қудрат Бобожон ва Тўлқин Қораевларни баҳсга чорлаган.


Самарқандда уй-жой қурилиши ҳажми ортади, шаҳар кенгаяди - zarnews.uz\nСамарқандда уй-жой қурилиши ҳажми ортади, шаҳар кенгаяди\nЎтган ҳафта Президент Шавкат Мирзиёев раислигида мамлакатимизда карантин талабларини ҳушёрликни оширган ҳолда янада юмшатиш, иқтисодиёт тармоқларини босқичма-босқич ишлатиш, аҳоли бандлиги ва даромадларини ошириш чора-тадбирлари юзасидан видеоселектор йиғилиши ўтказилди.\nЙиғилишда амалга оширилаётган ишлар билан бирга, галдаги вазифалар, шу жумладан, вилоятлардаги режалар хусусида фикр алмашинди.\n“За линия” замонавий шаҳарча бўлади\nСамарқанд шаҳаридаги вокзалорти, яъни халқ тилида “За линия” деб ном олган, бир томони темир йўл, иккинчи томони Сиёб ариғига туташ, атрофи жарликлардан иборат бу манзил йиллар давомида эътибордан четда қолган. Бу масканда бир замонлар жазодан қочганлар, жамиятда ўрин топа олмаганлар яшаган.\nЭски, вақтинчалик савдо дўконларини ҳисобга олмаса, бу ҳудудда хизмат кўрсатиш шохобчалари йўқ, жамоат транспорти қатнови яхши йўлга қўйилмаган. Тўғри, мавзедаги йўлларга асфальт ётқизилди, мактаб, болалар боғчалари таъмирланди, тунги ёритгичлар ўрнатилди. Бироқ ўз вақтида уй-жойларнинг тартибсиз, жар ёқаларига, ҳатто ноқонуний қурилгани, айни пайтда бу камчиликларни бартараф этиш учун маҳалла фаолларининг ҳаракати кўнгилдагидек натижа бермаяпти. Умумфойдаланишдаги ҳовлиларда ўзбошимчалик билан қурилган хонадонлар йўлларни ёпиб қўйган.\nШу сабабли бу мавзеда 16-20 минг аҳоли яшайдиган шаҳарча қуриш лойиҳаси тузиляпти. Президент Самарқандга ташрифи чоғида, танишиб ўз тавсияларини беришини айтган ушбу лойиҳада, энг аввало, 30 га яқин кўп қаватли уй, мактаб, маҳалла маркази, болалар боғчаси, истироҳат боғи, спорт ва савдо мажмуалари, бошқа хизмат кўрсатиш шохобчалари қурилади. Жар ёқасидаги уйлар ичкарига олиниб, сайр қилиш майдончалари барпо этилади. Ўзбеккенти қишлоғи орқали Зарафшон дарёсидаги корхоналардан шағал ташувчи оғир юк машиналарига алоҳида йўл очилади. Қорасув массивидан шаҳарга кирувчи йўл шу мавзе орқали ўтади, канализация тармоғи тортилади.\nКўҳна кент энига ҳам, бўйига ҳам ўсади\nСамарқанд шаҳридаги бугунги уй-жой салоҳияти ва инфратузилма 600 мингдан ошган аҳоли эҳтиёжини қондира олмайди. Шу боис, шаҳарни Паст Дарғом, Нуробод, Самарқанд туманлари томон кенгайтириш, янги мавзелар, “йўлдош шаҳарчалар” барпо этиш режалаштирилмоқда. Бу йўналиш вилоят учун яна бир ўсиш нуқтаси бўлиши, минглаб иш ўринлари яратилишини давлатимиз раҳбари ҳам алоҳида таъкидлади.\nНегаки, вилоятда 120 та норуда конлар мавжуд бўлиб, улардан 33 таси саноат йўли билан ўзлаштиришга жалб қилинмаган. Мисол учун, 5,1 миллион куб метр керамзит ва пардозбоп тошлар, 200 минг тонна ферро-силицийни саноат усулида қайта ишлаш имконияти бор.\nДавлатимиз раҳбари бошчилигида ўтказилган йиғилишда мутасаддиларга мавжуд конларнинг муҳандислик инфратузилма таъминотини ўрганиб, замонавий қурилиш материаллари ишлаб чиқаришни ташкил этиш бўйича топшириқлар берилди.\nЙиғилишда шунингдек, саноати орқада бўлган туманларни ривожлантириш, “Ургут” эркин иқтисодий зонасининг Нуробод туманидаги қисмини кенгайтириш бўйича таклифлар билдирилди.\nИш ҳам, ишлаб чиқариш ҳам ортади\nПандемияга қарамасдан бугун вилоятдаги қурилиш корхоналарининг барчаси ишга туширилган. 318 та қиймати 865,4 миллиард сўмлик ижтимоий соҳа ва инфраструктура объектларида 10,5 минг нафардан ортиқ ишчи меҳнат қилмоқда.\nДарвоқе, соҳада мавжуд корхоналарнинг 47 таси 25, 107 таси 50, 80 таси 75 ва 119 таси юз фоиз қувватда ишламоқда. Уларни тўла қувватда ишлатиш учун 220 та қурилиш материаллари корхоналарида маҳсулот тайёрлаш ҳажмларини ошириш чоралари кўрилмоқда.\nСўнгги икки йилда ушбу йўналишдаги бунёдкорлик учун зарур маҳсулот ишлаб чиқарувчи корхоналар сонини 300 дан ошириш режалаштирилган. Бу борада йил якунигача 71 та янги корхона ишга туширилиши кўзда тутилган.\nСоҳадаги ишлар кўламини кенгайтириш, айниқса, тизимда банд бўлганлар сонини ошириш мақсадида шаҳар ва туманларда қўшимча тарзда ажратилган 264,7 миллиард сўм маблағ эвазига 92 та объектда қурилиш ишлари амалга оширилади. Яъни, давлат дастури доирасида белгиланганига қўшимча тарзида 22 та мактаб, 6 та МТТ, 1 та спорт, 4 та ичимлик суви, 49 та автомобиль йўли, 10 та ирригация объектларида қурилиш-таъмирлаш ишлари амалга оширилади.\n«Узумдан татиб кўрмаймизми?»


00:00 / 18.12.2010 | eski savollar | 3519\nАссаламу алайкум! Аёллар ва эркаклар намозида фарқ борми? Санаб о'тиш шартмас. Умму Дардони ҳаётини о'рганганимда ёзилишича, у намозда эркаклар каби о'тирар эди ва у фақиҳа бо'лган. Намоздаги фарқлар то'г'рисидаги ҳадислар эса барчаси заиф ёки то'қимадир деб ёзилибди. Албонийнинг китобида.\n- Бу сафасатага жавоб берганмиз. Анча бўлди.\nСавол: Ассалому Алайкум Шайх Хазратлари! Мен якинда намоз укишни бошладим, шу сабабли ибодатда бир саволим бор эди. Якинда мен Имом Бухорийнинг Сахих хадисларини укиб бир нарсага эътиборим тушди. У ерда Пайғамбаримиз С.А.В нинг кандай намоз укиганлари ва намозга оид купгина бандларда аёл намозхон ёки эркак намозхон деб эмас балки "намозхон " дейилгани уйлантириб куйди. Яна Пайғамбаримизнинг мен каби намоз укинглар деган жумлаларига хам кузим тушди. Шу сабабли сиздан сурашни энг афзали деб билдим. Биламизки хозирда аёллар ва эркаклар намозида бир неча фарклар бор. Пайгамбаримиз С.А.В нинг бу сўзлари факат эркаклар учун эдими ёки замонлар утиши билан аёлларникини фарклай бошладиларми? Илтимос шу масалада менга ёрдам берсангиз ва бу мен учун жуда мухим савол эди.\nЖавоб - Ушбу саволни берганингиз учун ташаккур. Мен сизнинг кимлигингизни билмайман. Бу саволда айтган гапларингизни текшириш имконим ҳам йўқ. Аммо сиз ўзи бемазҳаб ва мазҳабни тутганларга турли йўллар билан таҳналар қиладиган, четдаги бемазҳабларга мадикор бўлиб, мусулмонлар орасида ихтилоф чиқарадиганларнинг яқиндагина қўзғаган навбатдаги фитнасига мувофиқ саволни йўллагансиз. Мазкур шахслар одатда ўзлари юзага чиқмайдилар. Яшириниб олиб, баъзи одамларини савол беришга, одамлар билан масала талашишга ундаб турадилар. Ўшаларнинг гапини ва ихтилофга сабаб бўладиган сафсаталарини ташиб туришга етарли одамлари ҳам бор. Сиз ўшаларданмисиз ёки йўқлигини билмаймиз. Аммо саволингизга жавоб беришга ҳаракат қиламиз. Яқинда баъзи аёллар қўлида бир – икки варақ қоғоз билан муслима аёлларга учраб ўша қоғозда ёзилган, аёллар ҳам эркакларга ўхшаб намоз ўқишлари кераклиги ҳақида ташвиқот олиб боришди. Бу гап эркаклар орасида ҳам тарқалди. Баъзи эркаклар аёллари мазкур гапни топганини масжид имомларига ва илмли одамларга ташвиш билан айта бошладилар. Уларга керакли тушинтиришлар йўлга қўйилди. Баъзи масжидларнинг имом домлалари бу масалани ўз маҳрузаларидан ҳам муолажа қилдилар. Ҳар қалай бемазҳабларнинг навбатдаги хуружи бир нави босилди.Кунлардан бирида хонадонимизга яна шу масала аёллар номидан савол бўлиб, кириб келди. Савол Албонийнинг “Набий соллаллоҳу алайҳи васалламнинг намозлари сифати” деган китобининг русча таржимаси билан бирга келган эди. Бошқача қилиб айтганда, савол эгаси мазкур китобни қўлга олиб, уни ўқиган аёллар номидан савол сўрагани келган эди. Саволнинг маъноси эса, худди сизнинг саволингизга жуда ҳам ўхшар эди. Унда ҳам Имом Бухорийнинг саҳиҳлари, Набий алайҳиссаломнинг намозлари, У зотнинг, мен каби намоз ўқинглар, деганлари, аёл намозхон ёки эркак намозхон дейилмагани ва бошқалар бор эди.Мен “Набий соллаллоҳу алайҳи васалламнинг намозлари сифати” деган китобнинг муаллифи ҳозирги бемазҳабларнинг эналаридан бири экани, доимо шу каби ихтилофлар чиқаргани билан машҳурлигини айтдим. Шунингдек, Совет иттифоқи қулаб, шарқшунослар ишсиз қолгани, бундан фойдаланган бемазҳаблар мазкур шарқшуносларга пул бериб ўз китобларини кўплаб рус тилига таржима қилдирганлари ва ўша китоблар ҳамма тарафда тарқагани, ҳамда МДҲ давлатларидаги мусулмонларнинг орасида ихтилофлар чиқараётганлари ҳақида тўхталиб ўтдим. Ҳозир мазкур ҳудудлардаги муфтийлар, имомлар, уламолар ва оддий мусулмонлар ҳамда бунга алоқаси бор кишиларнинг илтимосига биноан ўз китобларимизни рус тилига таржима қилишни бошлаганимиз, бу борада тез кунларда, Аллоҳ ҳохласа, бу каби саволларга жавоблар ҳам бўлишини айтдим. Сўнгра, мазкур китобда қўзғатилган масаланинг ечимини айтиб ҳам бердим. Китоб кўтариб савол билан келган воситачи ташаккур айтиб қайтди.Ўша аснода Маккаи Мукаррамадан, “Робитатул Оламил Исломий” халқаро ташкилотдан келган таклифга жавобан “Фатво ва унинг тартиблари” номли илмий анжуманда иштирок этиш учун муқаддас тупроқларга бориш бахтига муяссар бўлдим. Ҳамшаҳарлар ташкил қилган йиғинда катта уламоларизнинг бирлари билан гаплашиб ўтирган эдим. У киши ҳажга борган ватандошларимизда бирини кўрсатиб, анаву ҳамшаҳар бемазҳаблардан экан. Менга Албонийнинг “Набий соллаллоҳу алайҳи васалламнинг намозлари сифати” деган китобини ўқиганини айтиб ҳар-хил гапларни айтди. Мен унга “Бунга ўхшаш гапларни айтманг. Набий соллаллоҳу алайҳи васалламнинг ҳадислари кўп. Улардан баъзиларини олиб, гап шу, бундан бошқаси бўлиши мумкин эмас қабилида иш тутиш катта хато бўлади. Бир суриялик олим “Ҳанафий мазҳаби бўйича Набий соллаллоҳу алайҳи васалламнинг намозлари сифати” номли китоб қилган. У ҳам ҳадисларни ҳужжат қилиб келтирган”, дедим” – дедилар.Иттифақо, “Фатво ва унинг тартиблари” номли илмий анжуманда “шозз” фатволар мавзуҳси ҳам бор эди. Ушбу мавзуҳда сўзлаган уламолар “Шозз” дегани мусулмон умматининг барча уламоларининг гапига тескари гап эканини таъкидладилар. “Шозз” фатволар мавзуҳсида сўзлаган уламолар ичида давримизнинг кўзга кўринган алломаси Шайх Юсуф Абдуллоҳ Қарзовий ҳазратлари ҳам бор эди. У киши замонамиздаги “шозз” фатвога Албонийнинг фатволари мисол эканини таъкидлаб айтди. Ҳамда унинг савдо молларидан закот берилмаслиги, тилло суви юритилган идишларни ишлатиш ҳаромлиги тўғрисидаги фатволарини намуна тарзи қаттиқ танқид қилди. Айтмоқчиманки, сиз кўтарган саволни юзага чиқарган одам ўзининг мусулмон умматининг барча уламоларининг гапига тескари гаплари билан танилган одамдир. Кейинроқ, худди шу масалага ўхшаш, бемазҳабларнинг эрмаги бўлган ва мусулмонлар ичида ихтилоф чирқариш учун вақти вақтида кўтариб турадиган масалаларидан яна бир-иккитаси кўтарилди. Яна бир-икки вараққа битилган матнларни кўтарган бемазҳабларнинг гумашталари у ёқ – бу ёққа йўрғалашди. Яна бундан хабардор одамлар ичида ножамлик юзага келди. Яна уламолар, имомлар ва толиби илмлар билан муҳокама, муноқашалар бўлиб ўтди. Яна одамларимизга бу масалани ҳам тўғрисини баён қилиб беришга келишилди.Мен бунга ўхшаб бемазҳаблар кўтарадиган шубҳаларга бир-бир жавоб беришнинг ўрнига, аслида уларнинг диний матнлардан ҳукм чиқариш услублари нотўғри экани тўғрисида бир китоб кераклигини айтдим. Бу ишни имкон бўлганда амалга оширишга қарор ҳам қилдим. Бир кун ўтиб ўғлим Исмоилжон: “Ҳазрат, кечаги масала оддий эмасга ўхшаб қолди”, деди. “Нима учун?” дедим.“Кеча Америкадан телефон қилишиб, у ерда ҳам худди ўша масалада уларнинг бошини гаранг қилиш бошланганини айтишди. У ерда ҳам, варақдаги гаплар. У ерда ҳам бизда нима бўлса, ўшандай. Қолаверса, бу биринчиси эмас. Авваллари ҳам шундай бўлган”, деди.Хаёлимга бошқа тарафларда, қўшни давлатлардан, Россиядан ва бошқа ерлардан турли воситалар билан йўлланган саволлар ва ташвишлар ўтди.Аввал эслаб ўтилган асарни битиш нияти яна ҳам жиддийлашди. Аллоҳ таоло имкон берса, у иш ҳам амалга ошиб қолар. Мана, энди сиздан ушбу савол келиб турибди. Хамир учидан патир дегандек, сизнинг саволингиз орқали сизга ҳам, бошқаларга ҳам Аллоҳ таолодан ёрдам сўраган ҳолимда билганимча жавоб беришни лозим топдим.- Аввало, яқинда намоз ўқишни ўрганган одам сиз берган саволни бера олмаслигини айтиб ўтмоқчиман. Чунки, ундай одам намозни яхшилаб ўқиш ташвиши билан банд бўлади. Ўн тўрт асрдан бери мусулмонлар сўрамай келган саволни ўз-ўзидан хаёлига келтира олмайди.- Имом Бухорийнинг “Саҳиҳ” номли китобларининг таржимасини ўқиган бўлсангиз керак. Ўша китобнинг ўзини ўқиса ҳам, таржимасини ўқиса ҳам шариат ҳақида фақат мазкур китоб асосида хулоса чиқаришга ҳеч кимнинг ҳақи йўқ. Ҳадис китоблари жуда ҳам кўп. Уларнинг ҳаммасини ўқиб чиққанлар ҳам мазкур ишни қила олмайдилар. Имом Аҳмад ибн Ҳанбалнинг даврида, асл араблар ва олимларнинг юртида у кишидан “қанча ҳадисни ёддан билган одам фатво айтиши мумкин” деган саволга у киши “Тўрт юз минг ҳадисни” деб жавоб берганлар.\n- Шариат ҳукмлари, Фақат “Саҳиҳул Бухорий” китобидан эмас, балки қуйидаги манбаҳлардан олинади:\n5. Амали саҳобий.6. Масолиҳул мурсала.\nБизда бу манбаҳларнинг номини тўлиқ биладиганлар ҳам оз бўлса керак. Аммо сизга ўхшаб, мужтаҳидликни даҳво қиладиганлар ҳар қадамда учраб турадилар.- Сизни “аёл намозхон ёки эркак намозхон деб эмас балки "намозхон " дейилгани ўйлантириб қўйибди. Нима учун? Ҳар бир нарсани эркакка ёки аёлга деб аташ керакми? Ҳамма халқларда, ерларда, динларда, қонунларда, одатларда сиз айтган ажратиш йўқ. Ҳамма нарса одамларга бир хил айтилади. Агар аёлларга хос нарса бўлса, алоҳида айтилади. Агар сиз айтган гапга ўтиладиган бўлса, “аёл ҳожи, эркак ҳожи, аёл рўзадор, эркак рўзадор, аёл закот берувчи, эркак закот берувчи” деб чиқиш керак бўлади. Бу эса, табиати бузилмаган одам кўтара олмайдиган ҳолатдир.- Яна Пайғамбаримиз алайҳиссаломнинг “мен каби намоз ўқинглар” деган жумлаларига ҳам кўзингиз тушибди. Бу билан аёллар ҳам У зотга ўхшаб намоз ўқишлари керак. Мазҳабни ушлаганлар айтаётганидек, бироз қимтиниб ўқимасликлари керак, демоқчисиз. Агар сиз демоқчи бўлмаган бўлсангиз, Албоний “Набий соллаллоҳу алайҳи васалламнинг намозлари сифати” деган китобида айтган. Ундай бўладиган бўлса, ҳаж, рўза, закот ва бошқа ибодатларда ҳам шундай бўлиши керак бўлади. Ҳажда аёллар ҳам эркакларга ўхшаб бош яланг бўлиб, кийимларини ечиб ташлаб, эҳром боғлаб юришлари керак бўлади ва ҳоказолар.- Албоний ўша китобида имом Бухорий аёлларнинг эркакларга ўхшаб намоз ўқиши ҳақида Умму Дардодан ривоят келтирганини айтган. Аммо у одам шу ерда жуда ҳам усталик қилган. Мазкур гапни шарҳ қилмаган. Одамлар бу гап машҳур саҳобия Умму Дардо розияллоҳу анҳодан экан деб ўйлаши учун шундай қилган. Бошқача қилиб айтганда, ўзининг гапни қувватлаш учун Умму Дардо розияллоҳу анҳо ва имом Бухорийнинг номларини сотишдан устамонлик билан фойдаланган. Аммо мазҳабни ушлаган уламолар бу ерда бор ҳақиқатни айтадилар. Мазкур ривоят кичик Умму Дардодан бўлиб, унинг исми Ҳажийма бинти Ҳуяй Авсобия бўлиб саҳобия эмасдир. Саҳобий бўлмаган шахснинг гапи ва амали ҳужжат бўла олмаслиги шарҳий илмлардан озгина хабари бор одамга ҳам маълум ҳақиқатдир. Муҳаддислар имом Бухорийнинг бу каби ривоятларини “таҳлийқ” дейдилар ҳадис эмас. “Таҳлийқ” ҳам ҳужжат бўла олмайди.- Ҳозирда аёллар ва эркаклар намозида бир неча фарқлар борлиги, сиз гумон қилганингиздек, замонлар ўтиши билан ҳосил бўлган ҳолат эмас. Бу аввалдан бўлган нарса. Барча мазҳабларнинг китобларида собит ҳақиқатлардан бири. Ҳеч бир мазҳабда бунинг тескариси, яъни, аёллар ҳам эркакларга ўхшаб намоз ўқиши керак, дейилмаган. Шунингдек, бу гапни ҳеч бир ҳадисда, ҳатто ўта заиф ҳадислардан бирортасида ҳам айтилмаган.- Шариатнинг тўртинчи манбаҳси бўлмиш қиёсга биноан аёллар қимтиниб, фиқҳ китобларида айтилганидек намоз ўқишлари собитдир. Чунки, муслималар доимо эркакларга ўхшамай аёлликларини эътибори бўлиб туриши динимизнинг барча кўрсатмаларида қайта-қайта такрорланган. Озгина фаҳми бор кишилар учун шунинг ўзи етарли. Бошқа гапни қўзишга ўрин қолмайди.\n- Аммо, шу билан бирга, бир неча ҳадисларда бу масала баён ҳам қилинган.\n1. Язийд ибн Абу Ҳабибдан ривоят қилинади: “Набий соллаллаҳу алайҳи васаллам намоз ўқиётган икки аёлнинг олдидан ўтдилар ва: “Қачон сажда қилсангиз, гўштнинг баъзисини ерга текказинг. Албатта, аёл киши бунда эркакка ўхшамас”, - дедилар”.Абу Довуд ривоят қилган.\n2. Нофеъдан, у Ибн Умардан ривоят қилинади: “У кишидан Набий соллаллаҳу алайҳи васалламнинг даврларида аёллар қандай намоз ўқишлари ҳақида сўралди. “Оёқларини чалиштириб ўтирар эдилар. Кейин текисланиб-қимтиниб ўтиришга амр қилиндилар”, деди. Абу Ҳанийфа ривоят қилган. (Жомеъул Масонийд, 1-жуз).\n3. Али розияллоҳу анҳудан ривоят қилинади: “Қачон аёл киши сажда қилса, қимтиниб ўтирсин, икки сонини йиғиштирсин”, деди”. Имом Абу Бакр ибн Абу Шайба ривоят қилган.\n4. Ибн Умар розияллоҳу анҳудан ривоят қилинади: “Қачон аёл киши намозда ўтирса, бир сонини иккинчи сони устига қўяди. Қачон сажда қилса, қорнини сонига имкони борича қимтиниб теккизади. Чунки, Аллоҳ таоло унга назар солиб туради ва “Ҳой, фаришталарим! Сизларни гувоҳ қиламанки, уни мағфират қилдим”, дейди”, - дедилар”.Ибн Адий “Комил”да ва Байҳақий “Сунан”да ривоят қилган.Албатта, ўзини билган ҳар бир киши учун ушбу ривоятларнинг бир-бирини қувватлаб келиши Албонийнинг даҳвосидан кўра маъқулдир. Яна қайтариб айтамиз, умматнинг минг тўрт юз йилдан бери амал қилиб келаётганини ва қиёсни ҳисобга олмаганимизда ҳам.Шу ўринда барчангизни ихтилофлардан йироқда бўлишга чақирамиз. Билмаган нарсаларни сўраб ўрганишга ўтиш керак. Чет элдан келган факс ёки эмайлни кўтариб олиб, ҳозиргача қилинаётган фалон нарса нотўғри экан деб югуришнинг ҳожати йўқ.\nИмомга иқтидода салом бериш\nжума кунги пешин намози ҳақида\nНамоз пайти эр хотинини чақирса


“Билмаган ишнинг кетидан юрма” « Ўзбекистон Халқ Ҳаракати\n“Билмаган ишнинг кетидан юрма”\n09 June 2016 - 5:00\nТурли хил санъатлар.\nБу санъат соҳибларига табиблар, муҳаррирлар, муаллимлар, мирзолар, ҳукумат маъмурла-ри ва бошқалар кирадилар.\nМаълумки, юқоридаги уч хил касб ва соҳалар учун анча сармоя керак, шунинг учун у соҳаларни бир киши ишғол қила олмайди. Сармояси ҳисобли бўлган шахслар шу турли хил соҳаларга эга бўлишлари зарур, зеро ҳалолни талаб қилиш ҳар бир мусулмон учун вожибдир.\nШу соҳаларнинг ҳар бирида жамият учун турли фойдалар мавжуд. Бир миллат орасида бир қанча табиб, бир қанча муаллим, бир қанча муҳаррирлик, бир талай ҳукумат маъмурлари борлигига ҳеч ким шубҳа қилмаса керак. Уларсиз бир миллатнинг боқийлиги, умуман, мавжудлиги мумкин эмас.\nБиноанлайҳ, Имом Ғаззолий «Иҳёул-улум» китобининг аввалида бу соҳаларнинг ҳар бирини, ҳатто сартарошлик санъати ва дарбонликни ҳам фарзи кифоя деб ҳисоблайди. Лекин, диққатга сазовор жиҳати шуки, ҳар ким қўлдан келмайдиган касбни ташлаб, қўлидан келадиган ҳунарни қилиши керак, токи дунёю охиратда расво бўлмасин.\nМасъалан, баъзи бир табибларнинг мешкоблик (сув ташишлик) қилиши шу қадар бемаъно ва номуносиб; бир хил мурч сотиб ўтирганларнинг табиблигини кўриб ҳам кулгинг, ҳам нафратинг келади; бир хил мударрислар сарбозлик қилишлари қанча нолойиқ бўлса, бир нафар бесаводни мударрислиги ҳам танқиду дашномга лойиқдир.\nҚуръони каримда шундайлар ҳақида қуйидаги оят келган: «Билмаган ишнинг кетидан юрма, зеро кўз-қулоқларинг ва қалбинг шу ишга масъулдирлар».\nШахсий хизматларни хизматкорлар, ҳаммоллар ва бошқалар бажаришади. Юқорида таърифи келтирилган касб ва соҳаларни эгаллашга қудрати етмаганлар мумкин қадар ўз инсоний шарафларини поймол этмасдан, одамлардан нарса тамаъ қилиб гадойлик қилмасдан, бирор-бир шахсий хизмат билан шуғуллансинлар. Аммо доимо тараққиёт умидида бўлиб, мартабаларини кўтариш учун мудом ҳаракатда бўлсинлар. Бунга эса сидқу ростлик билан эришиш мумкин.


Туркия шарқида қўлбола бомба портлатилиши оқибатида 3 нафар полициячи ҳалок бўлди\n17:02 / 25.07.2016\nТуркия жануби-шарқидаги Мардин вилояти ҳудудида Курдистон ишчилар партияси аъзолари томонидан ўрнатилган қўлбола бомба портлаши туфайли 3 нафар полициячи ҳалок бўлган. Бу ҳақда ҳарбийлар орасидаги манбасига асосланган ҳолда Anadolu хабар тарқатган.\nМаълум қилинишича, портловчи қурилма Қизилтепа ва Вираншеҳир қишлоқларини боғловчи трассада ҳаракатга келтирилган. Бу вақтда йўлдан полициячиларнинг зирҳли машинаси ўтаётганди. Ҳужум оқибатида 2 нафар полициячи воқеа жойида ҳалок бўлган, яна бири шифохонага олиб борилгач, жон берган.\nАйни вақтда минтақада курд жангариларига қарши ҳарбий амалиёт ўтказилиши давом этмоқда.\n2015 йилнинг июлида Туркияда курдлар партияси билан низо янгиланганидан кейин ўзаро тўқнашувлар туфайли 600 нафардан ортиқ ҳарбий ва полициячилар ҳалок бўлди. Туркия бош штаби ўтган вақт ичида курдларнинг 5 мингдан ортиқ жангариси йўқ қилингани ҳақида билдирган. Курдларнинг Халқ демократик партияси етакчиси берган маълумотга кўра эса, ҳалок бўлганларнинг аксари тинч аҳоли вакиллари эди.


12:40 / 22 январь 1434 pdf Ўқиш режими + -\nОта айтади: «Менинг қизим уч ёшда эди. Намозимдаги ҳаракатларимга тақлид қилиб, мен билан масжидга чиқишни яхши кўрар эди. Бир куни масжидга олиб чиқдим. У орқа қаторларда мени кутиб ўтирарди. Бироқ ҳар хил ёш болача қилиқлар ва ҳаракатлар қила бошлади. Намоздан сўнг мен уни қаттиқ уришдим. Ўша вақтдан бошлаб, қизим масжидни ёмон кўриб қолди. Мендан қайта олиб чиқишимни талаб қилмади. Ҳозир қизим ўн икки ёшда. У намозини мунтазам ўқиши учун жуда ҳам қийналаман».\nБир йигит айтади: «Бир куни мен ўйин билан машғул бўлиб, намозим ёдимдан кўтарилди. Ўша вақтда отам мени қаттиқ урдилар ва дўстларимни олдида жуда ҳам хорладилар. Отам бу ишни намозга ҳарис бўлишим учун қилган эдилар, аммо вазият мутлақо тескариси бўлди. Мен отамдан дакки эшитмаслик учун ҳар хил ёлғон ишлатиб, намозни ташлайдиган бўлиб қолдим. Шу даражага етган эдимки, ҳатто дадам билан масжидга борганимда, бир эшигидан кириб иккинчи эшигидан чиқиб кетар эдим. Баъзи пайтларда имом нима деганини айтиб бериш учун масжидни ташқарисида ўтирар эдим. Аллоҳ мени ҳидоятга бошлагунига қадар бир неча йиллар мобайнида бу ишларни бажариб юрдим. Шунда мен тўғри йўлни топдим. Амин бўлдимки, ёш болаларни қўпол жазолаш уларнинг намозга бўлган муҳаббатини сўндириб, балки уни ёмон кўришга олиб келар экан».\nҚизлардан бири айтади: «Бир куни отам мени телевизор томоша қилиб, намоз ўқимасдан ўтирганимни кўриб қолдилар ва тўғри бориб, телевизорни синдириб ташладилар. Мана шу ишлари орқали улар: «Мен фарзандимни намоз ўқишга ундадим» деб ўйладилар. Аммо бу ишлари менга тескари таъсир қилди. Мен ўзимни ҳудди намоз ўқиётгандек кўрсатар эдим. Намоз ҳаракатларни ўзини бажарар эдим. Ҳатто таҳорат ҳам олмас эдим. Бир сўз билан айтганда, мажбурликдан намоз ўқир эдим. Аллоҳ мени ҳидоятга бошлагунига қадар, шу ишларни бажариб юрдим. Агар Аллоҳнинг ўзи мени қутқармаганида, отамнинг урушлари сабабли ҳалигача намоз ўқишни ҳаловатини ҳис қилмаган бўлар эдим».\nЯна бир қиз айтади: «Мен бир куни ёшлигимда пешин намозини ўқишни унутиб қўйдим. Отам менга жазолаш мақсадида битта пешин намозини беш маротаба ўқишни буюрдилар. Мана шу тутган йўллари тўғримиди? Мен шу йўл билан намозни яхши кўриб қолармидим? Катта бўлганимда отам қилган иш катта хато эканлигини тушундим ва Пайғамбаримиз солаллоҳу алайҳи васалламдан ворид қилинган: «Менинг умматимдан хато қилиш, эсдан чиқариш ва мажбурлаб қилинадиган иш каби гуноҳлар кўтарилган» ҳадисларини ва Имом Муслим ривоят қилган яна бошқа бир ҳадисда: «Ким намозини ўқишни унутиб қўйса, уни ёдига тушган заҳоти дарров ўқисин! Унинг бошқа кафорати ҳам йўқ!» деб айтган ҳадисларини гувоҳи бўлдим».\nБаъзи вақтларда итоб маломат орқали айтилган меҳрли сўзлар, таёқ бажара олмайдиган вазифани бажарар экан. Сизларга бундай тажрибалардан бир нечтасини тақдим қиламиз:\nЙигитлардан бири айтади: «Мен ёшлигимда бомдод намозини ўқишга дангасалик қилар эдим. Отам мени итоб маломат орқали чиройли гаплар билан: «Намоз ўқимай туриб, Аллоҳнинг ризқидан қандай қилиб чой ичасан?» дер эдилар. Отамнинг бу гаплари уялишимга мажбур қилар эди. Шу орқали мен бомдод намозини муҳофаза қилишни бошладим».\nБир она айтади: «Ўғлим институт талабаси эди. Баъзи пайтлар хуфтон намозини ўқимасдан, ухлашга ётганини сезганимда хонасига кириб: «Ўғлим хуфтон намозини ўқидингизми?» деб сўрайман. Ўзини ухлаганга солиб, паст овоз билан: «ҳа» деб айтади. Шу пайт мен унга: «Сендаги энг чиройли нарса бу ёлғон гапиришни билмаслигингдир. Эй мен яхши кўрадиган фарзандим! Тургинда, намозингни ўқи! Умрлар Аллоҳнинг қўлида!» деб айтар эдим. Сўнгра, у менга итоат қилиб намозини ўқиб олади. Фарзандимнинг энг қийин даврида, сўзимни ўтказиш учун мулойим гапиришни энг яхши қурол деб билдим».\nЯна бир йигит айтади: «Ёшлигимда намозга кечга қолганим сабабли иккита намозни бирлаштириб ўқир эдим. Жума кунлари эса маъруза тугашига яқин борар эдим. Онамнинг менга айтган икки оғиз гаплари менинг ҳаётимни бутунлай ўзгартириб юборди. Онам менга: «Эй ўғлим, намозни кечга қолдирмагин! Қиёматда Аллоҳ ҳам сени кечга қолдириб қўймасин!» деб айтдилар ва Пайғамбаримиз соллаллоҳу алайҳи васалламни бир неча ҳадисларини гапириб бердилар:\nПайғамбаримиз соллаллоҳу алайҳи васаллам: «Жума намозига қатнашинглар ва жуманинг маърузасига ҳам чиқинглар. Имомга яқинроқ ўтиринглар, негаки, ким имомдан (кеч қолгани учун) узоқлашса, жаннатга кирганида менинг олдимга яқинлаша олмайди».\nБошқа бир ҳадисда: «Баъзи одамлар биринчи сафга кечга қолишади. Натижада Аллоҳ уларни кечга қолдириб қўяди» деб ривоят қилганлар.\nОнам бу ривоятни айтиб берган кунларидан бошлаб, мен масжидга биринчилардан бўлиб, чиқишга қарор қилдим. Орадан йиллар ўтиб, ҳаётимда илмий ва амалий йўлда мувафаққиятларга эришдим. Аллоҳни меҳрибон эканлигини ҳис қилиб, мени қиёмат куни кечга қолдириб қўймаслигини умид қилдим».\nТавсия: Агар фарзандингизни намозга шижоатлантирмоқчи бўлсангиз, энг яхши гап бу: «Эй, ўғлим намозингни кечиктирма, Аллоҳ сени қиёматда кечиктириб қўймасин!» деб айтиш.\nҲабибуллоҳ Ахмаднинг «Намоз» китоби асосида тайёрланди\n11:28 / 22 январь 2832\n09:00 / 23 январь 611\n4210 05:00 / 09.01.2017\n3771 05:00 / 04.01.2017\nЮқоридаги саволга бугун намоз ҳукмларини жуда яхши биладиган фиқҳ илмининг билимдони бўлган киши имомликка ҳақлироқ деб жавоб берилса, маъқул бўлади.Шу билан давоми...\n3493 05:00 / 09.01.2017\nКим ибодат қилса, бир пиёла чой бераман!\nБир йигит айтади .Менинг онам ёшлигимда барчага таом тайёрлар эдилар, аммо чой эса фақат намозхонлар учун эди. Онам .Ким намозини ўқиса, бир пиёла чой бераман, лекин давоми...\n1208 15:00 / 06.12.2021


Дилшода УСМОНОВА: Барака ҳалолликда » Бой бўлишни истаганлар учун\nbiznestrener.uz » Тадбиркорлик фаолияти » Дилшода УСМОНОВА: Барака ҳалолликда\nВақти: 7-02-2014, 21:09\nДилшода УСМОНОВА: Барака ҳалолликда\nИшлаб чиқариш йўналишида юқори чўққиларни забт этишни мақсад қилган Дилшода Усмонова ҳунарманду савдогарлар макони бўлган Қўқон шаҳридан. У бугуги кунда ишлаб чиқараётган маҳсулотлари билан бозорни забт этмоқда. Фаолиятини ривожлантириш учун доимо изланишда бўлган Дилшода Усмонова билан суҳбатимиз қизғин кечди.\n- Эшитишимча, хориж сафаридан қайтибсиз?\n- Ҳа, якиндагина Хитойнинг Урумчи шаҳрига бориб келдим. Сафаримдан максад, хитойлик ҳамкорларимдан фаолиятимга оид сир-синоатларни ўрганиш, тажрибамни ошириш эди. У ерда маҳсулот ишлаб чиқариш жараёни билан яқиндан танишдим. Бир нарсани аниқ билдимки, ҳозирда бозорларимизда сотилаётган, хорижда ишлаб чиқарилган эркаклар кўйлакларини ўзимизда ҳам уларникидан минг чандон ортиқ ва сифатли қилиб ишлаб чиқариш имкони бор, ишлаб чиқарилмокда ҳам. Бу жараённи ипидан-игнасигача ўрганиб кайтдим.\nФаолиятимни 1996 йилда Хитойдан эркаклар кўйлагини олиб келиб сотиш билан бошлаганман. Аммо мақсадим тайёр маҳсулотни олиб келиб сотиш эмас, балки ана шу маҳсулотни ўзимизда ишлаб чиқариш эди. Турмуш ўртоғим билан маслаҳатлашиб, сафардан бир қанча ускуналар ва маҳсулотларнинг этикеткасини тайёрлаб олиб келдим. Бу ҳаракатларимдан мақсад, маҳсулотнинг таннархини тушириш. Масалан, Хитойдан келтирилган кўйлакларнинг нархи 20 мингдан 35 минг сўмгача, энди тасаввур қилинг, шу кўйлак ўзимизда ишлаб чиқарилса, нархи 10 мингдан 15 минг сўмгача тушади. Сафарим чоғида шу нарсага амин бўлдимки, Урумчидаги фабрикада ишчи кучи арзонлиги учун маҳсулот ишлаб чиқариш ҳажми кенг. Бизда ана шу хитойлик ишчининг меҳнатини ўз тикувчи қизларимиз бажаришса, яхшигина маош олишади.\n- Бу соҳада рақобатчиларингиз бисёр бўлса керак?\n- Ҳаёт бор жойда рақобат, рақобат бор жойда ривожланиш бўлади. Лекин табиатан кўнгилчан бўлганлигим учун бошқаларни рақобатчи сифатида эмас, балки мени олға юришга, бир жойда тўхтаб қолмасликка ундовчи омил сифатида кураман.\n- Бренд танлашда нималарга эътибор бергансиз?\n- "АТ” - "Аюбхон текстил” деган маънони англатади. Тикаётган кўйлакларимизга оиламиз устуни бўлган Аббосхон аканинг номини бердик, яъни "Ал-Аbbas”.\n- Бизнесни ривожлантириш нима асосида бўлади?\n- Бизнесни ривожлантириш аввало тинимсиз меҳнат, изланиш, маслаҳатлашиб ҳаракат қилиш асосида бўлади. Хитойга авввалги сафар борганимда кўйлакларга тугма қадаш технологиясини ўргандим, кейин изма очишни, энди корхонамда маҳсулот тайёрлаш жараёнига барча технологияларни жорий этиш мақсадидаман.\n- Ишчиларингизнинг ойлик маоши ҳақида сўраганимда "Муборакхон қизимизнинг бир ойлик маоши бир миллион сўмдан ортиқ” деган жавобни олдим. Шу тўғрими?\n- Ҳа, ишчиларга ишига қараб, яъни ишбай асосида ҳақ тўлайман. Ишчиларимиз қанча кўп ишлашса, шунча кўп маош олишади. Уларни ишга олаётганимда салоҳияти, ҳаракатига эътибор қаратаман.\n- Бизнесда алданганмисиз?\n- Ҳа, нимасини айтасиз, жуда кўп бор алданганман. Кўнгилчанлигим менга кўп панд беради. Буюртмачига тайёр маҳсулотни олиб борганимда, "маҳсулотингизни олмайман” деган пайтлар бўлган. Ишонувчанман, лекин фақат олдинга интиламан, соҳани ривожлантириш йўлларини излайман. Шукрки, бизнесдан кўнглим совиётганда турмуш ўртоғим, онам ва фарзандларим менга далда бўлишган. Шунинг учун уларнинг маслаҳати билан меҳнат киламан.\nШу ўринда бир гап. Нафақат бизнесда, балки ҳаётда тўғрилик, ҳалоллик керак ва шарт. Негаки, топган даромадингиз билан сиз бола-чақа бокасиз, оила тебратасиз. Ҳалол йўл билан топилган даромаддагина барака бўлади. Бу оддий ҳақиқат.\n- Сиз аввало жонкуяр она, серҳаракат тадбиркор ва..?\n- Мени шу даражага етказган муштипар онанинг фарзандиман.\n- Сиз учун бизнес муҳимми ёки оила?\n- Мен учун оила муҳим. Она, аёл сифатида оилага эътиборим жиддий. Оиламиз бошлиғи ва онамнинг фикрлари мен учун ҳар нарсадан устун. Қандай иш бошлайдиган бўлсам, албатта улар билан маслаҳатлашаман.\n- Тўлақонли бахтлиман дея оласизми?\n- Тангрим тўрт мучамни соғ килиб яратди. Менга суянчиқ қилиб тақдиримни Аббосхон акамдек инсон билан боғлади. Шириндан-шакар ўғил-қизлар берди. Дуогўйим онам ёнимда. Ўзим севган ишим билан шуғулланяпман. Шунинг ўзи улкан бахт эмасми?\nМуаттар Муҳаммадшарипова суҳбатлашди.\nИстеъмолчи нималарга эътибор бериши лозим?\n“Тадбиркорлик – тинимсиз ҳаракат демакдир”\nБизнес қандай бошланади?\n“Қизилқумцемент” 7-цемент тегирмонини ишга туширади


28.02.2020 й. Намоз – мўминнинг меърожи — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nاَلْحَمْدُ لِلَّهِ رَبِّ الْعَالَمِيْن، وَأَفْضَلُ الصَّلاَةِ وَأَتَمُّ التَّسْلِيْمِ عَلَى سَيِّدِنَا مُحَمَّدٍ صَلَّى اللهُ عَلَيْهِ وَعَلَى آلِهِ وَصَحْبِهِ أَجْمَعِيْن، أَمَّا بَعْدُ\nМуҳтарам жамоат! Маълумки, намоз мўъминнинг меърожи бўлиб, у билан киши ўз Парвардигорига муножот қилади. Намоз динимиз устуни ҳисобланади. Намоз ибодатининг бир қанча дунёвий, ухровий, жисмоний, руҳий, маънавий ва тарбиявий фазилатлари, фойдалари ва ҳикматлари мавжуд бўлиб, қуйида улардан баъзиларини келтирамиз:\nҚабул бўлган намоз ўз эгасини фаҳш ва мункар ишлардан қайтаради. Бу ҳақда Аллоҳ таоло Қуръони каримда шундай деган:\nяъни: “Албатта, намоз фаҳш ва ёмон ишлардан қайтарур. Албатта, Аллоҳнинг зикри (барча нарсадан) улуғдир. Аллоҳ қилаётган ишларингизни билур” (Анкабут сураси 45-оят).\nОяти каримада зикр қилинганидек Аллоҳ таолонинг ибодатида бўлган киши ўз-ўзидан ёмон иллатлардан, ножўя ишлардан тийилади. Содда қилиб айтадиган бўлсак, намоз – инсонга гўзал тарбия берувчи илоҳий амалдир.\nНамоз ўз эгасининг гуноҳ ва хатолари ўчирилишига сабаб бўлади. Бу ҳақда Пайғамбаримиз саллаллоҳу алайҳи васаллам бундай марҳамат қилганлар:\nأرَأيْتُمْ لَوْ أنَّ نَهْرَاً بِبَابِ أَحَدِكُمْ يَغْتَسِلُ مِنْهُ كُلَّ يَوْمٍ خَمْسَ مَرَّاتٍ، هَلْ يَبْقَى مِنْ دَرنهِ شَيْءٌ؟ قالوا: لا يَبْقَىمِنْ دَرنهِ شَيْءٌ، قَالَ: فَذلِكَ مَثَلُ الصَّلَوَاتِ الخَمْسِ يَمْحُو اللهُ بِهِنَّ الخَطَايَا\nяъни: “Биронтангиз эшиги олдидан ариқ оқиб ўтса, у ўша ариқда бир кунда беш маҳал чўмилса, унда кир қоладими?” – деб сўрадилар. Шунда саҳобалар: “Йўқ, ҳеч қандай кири қолмайди” – дедилар. У зот: “Беш вақт намоз ҳам шунга ўхшайди. Аллоҳ у билан гуноҳларни кетказади” (Имом Бухорий ва Имом Муслим ривоятлари).\nЯна бошқа бир ҳадисларида шундай деганлар:\n«اَلصَّلَوَاتُ الْخَمْسُ، وَالْجُمْعَةُ إِلَى الْجُمْعَةِ، وَرَمَضَانُ إِلَى رَمَضَانَ مُكَفِّرَاتٌ مَا بَيْنَهُنَّ، إِذَا اجْتُنِبَتِ الْكَبَائِرُ»\n(رواه الإمامُ مسلمٌ عن أبي هريرة رضى الله عنه)\nяъни: “Жумадан жумагача, Рамазондан Рамазонгача беш вақт намозни ўқиш шу вақт орасида бўлиб ўтган кичик гуноҳларга каффоратдир. Агар кабира (улкан) гуноҳлардан сақланилган бўлса” (Имом Муслим ривоятлари).\nДемак, намозларни рисоладагидек ўқиган одамнинг гуноҳлари кечирилади, дилидаги ғуборлар ювилади, руҳий ҳолати яхшиланади.\nНамоз ўз эгасига дунё ва охиратда нур бўлади. Пайғамбаримиз саллаллоҳу алайҳи васаллам бу борада шундай марҳамат қилганлар:\n«مَنْ حَافَظَ عَلَيْهَا كَانَتْ لَهُ نُورًا وَبُرْهَانًا وَنَجَاةً يَوْمَ الْقِيَامَةِ، وَمَنْ لَمْ يُحَافِظْ عَلَيْهَا لَمْ يَكُنْ لَهُ نُورٌ وَلاَ بُرْهَانٌ وَلاَ نَجَاةٌ»\n(رواه الإمامُ أحمدُ عن عبد اللَّه ابن عمر رضى الله عنهما)\nяъни: “Ким намозни ўз вақтида ўқиса, қиёмат куни намоз у киши учун нур, ҳужжат ва нажот бўлади. Ким намозни ўқимаса, қиёмат куни у киши учун нур, ҳужжат ва нажот бўлмайди” (Имом Аҳмад ривоятлари).\nБеш вақт намоз учун эллик маҳал намознинг савоби берилади. Маълумки, Расулуллоҳ саллаллоҳу алайҳи васаллам Меърожга чиққанларида Аллоҳ таоло биз умматларга эллик вақт намоз ўқишни фарз қилди. Суюкли ва меҳрибон Пайғамбаримиз саллаллоҳу алайҳи васаллам намозни бир неча марта қисқартирилишини Аллоҳ таолодан сўраб, охири беш маҳалга туширдилар. Шунда Аллоҳ таоло Расулуллоҳга шундай деди:\nيا مُحَمَّدُ، إنَّهُنَّ خَمْسُ صَلَواتٍ كُلَّ يَومٍ ولَيْلَةٍ، لِكُلِّ صَلاةٍ عَشْرٌ، فَذلكَ خَمْسُونَ صَلاةً\n(رواه الإمامُ أحمدُ والإمام الترميذي عن أنس رضى الله عنه)\nяъни: “Эй, Муҳаммад, албатта, ҳар кечаю кундузда беш маҳал намоз бор. Ҳар бир намоз учун ўнта намознинг савоби берилади. Шунда гўё эллик маҳал намоз ўқилган бўлади (Имом Аҳмад ва Имом Термизий ривоятлари).\nДемак, беш вақт намоз ўқисак, Аллоҳ таоло бизга эллик вақт намоз ўқиганнинг ажрини берар экан.\nАйниқса, ҳар биримиз имкон қадар намозларимизни масжидларда жамоат билан адо этишга одатлансак, жуда катта ажр ва мукофотларга эришамиз. Бу ҳақда Пайғамбаримиз саллаллоҳу алайҳи васаллам бундай деганлар:\n» صَلَاةُ اَلْجَمَاعَةِ أَفْضَلُ مِنْ صَلَاةِ اَلْفَذِّ بِسَبْعٍ وَعِشْرِينَ دَرَجَةً «\nяъни: “Жамоат намози ёлғиз (ўқиган)нинг намозидан йигирма етти даража афзалдир” (Муттафақун алайҳ).\n«مَنْ تَطَهّرَ فِي بَيْتِهِ ثُمّ مَشَىَ إِلَى بَيْتٍ مِنْ بُيُوتِ الله، لِيَقْضِيَ فَرِيضَةً مِنْ فَرَائِضِ الله، كَانَتْ خَطْوَتَاهُ إِحْدَاهُمَا تَحُطّ خَطِيئَةً، وَالأُخْرَى تَرْفَعُ دَرَجَةً»\n(رواه الإمام مسلم عن أبي هريرة رضى الله عنه)\nяъни: “Ким уйида таҳорат қилиб, сўнг Аллоҳнинг фарзларидан бир фарзни адо қилиш мақсадида Аллоҳнинг уйларидан бир уйга (масжидга) қараб юрса, ҳар бир қадам ташлаганда унга савоб ёзилиши билан бирга хатолари ҳам ўчирилиб боради” (Имом Муслим ривоятлари).\n«مَنْ صَلَّى العِشَاءَ فِي جَمَاعَةٍ، فَكَأنَّمَا قَامَ نِصْفَ اللَّيْلِ، وَمَنْ صَلَّى الصُّبْحَ في جَمَاعَةٍ، فَكَأنَّمَا صَلَّى اللَّيْلَ كُلَّهُ»\n(رواه الإمامُ الترمذي عن عثمانَ بنِ عفانَ رضي الله عنه)\nяъни: “Кимки хуфтон намозини жамоат билан адо этса, гўё туннинг ярмини қоим қилибди. Агар бомдод намозини ҳам жамоат билан адо қилса, тун бўйи қоим бўлган кабидир” (Имом Термизий ривоятлари).\nДинимизда фарз намозларидан ташқари суннат ва нафл ибодатларга ҳам алоҳида урғу берилган. Зеро, нафл ибодатлар Ҳақ субҳанаҳу ва таолонинг ҳузуридаги мартабамизни кўтарилишига ҳамда фарз намозларимизнинг камчиликларини тўлдиришда ёрдамчи бўлади. Хусусан, фарзлардан аввал ва кейин ўқиладиган суннатларнинг фазилатлари жуда кўпдир. Жумладан, Пайғамбаримиз саллаллоҳу алайҳи васаллам шундай марҳамат қилганлар:\n«مَنْ صَلَّى فِي يَوْمٍ وَلَيْلَةٍ ثِنْتَيْ عَشْرَةَ رَكْعَةً بُنِيَ لَهُ بَيْتٌ فِي الْجَنَّةِ: أَرْبَعًا قَبْلَ الظُّهْرِ، وَرَكْعَتَيْنِ بَعْدَهَا، وَرَكْعَتَيْنِ بَعْدَ الْمَغْرِبِ، وَرَكْعَتَيْنِ بَعْدَ الْعِشَاءِ، وَرَكْعَتَيْنِ قَبْلَ صَلَاةِ الْفَجْرِ»\n(رواه الامام الترمذي عن أم حبيبة رضي الله عنها)\nяъни: “Ким бир кеча ва кундузда (фарздан ташқари) ўн икки ракат намоз ўқиса, унга жаннатдан уй қурилади. Пешиндан олдин тўрт ва кейин икки ракъат. Шомдан кейин икки ракъат, Хуфтондан кейин икки ракъат. Бомдоддан олдин икки ракъат” (Имом Термизий ривоятлари).\nБу ҳадисни эшитган Умму Ҳабиба разияллоҳу анҳу онамиз: “Шундан кейин уларни доимо ўқиб келмоқдаман”, – деганлар.\nҲанафий мазҳабимизда ушбу ривоятни, тўлиғича ҳаётга татбиқ қилинган. Ушбу ҳадисда фарз намозларига тобеъ суннатларни доимий равишда ўқиб боришга қаттиқ тарғиб ва улкан ваъда бор. Бу ваъда – жаннатда ушбу намозлар учун мукофот тариқасида Аллоҳ таоло томонидан қуриб бериладиган алоҳида уй (қаср)дир. Шунинг учун ҳам Умму Ҳабиба онамиз, ушбу ҳадисни эшитганларидан бошлаб, у намозларни асло қолдирмай адо қилганлар.\nЯна бир муҳим жиҳат ҳанафий мазҳабимизда фарздан кейинги суннатларни фарзнинг изидан дарҳол ўқилади. Фақат ҳадиси шарифга мувофиқ уларнинг ўртаси қуйидаги калималар билан бўлинади. Савбон разияллоҳу анҳудан ривоят қилинадики, Пайғамбаримиз саллаллоҳу алайҳи васаллам фарз намозни тугатганларида уч марта “Астағфируллоҳ”дер эдилар ва:\nاللَّهُمَّ أَنْت السَّلَام، ومنك السَّلَام، تَبَارَكت ذَا الْجلَالِ وَالْإِكْرَام\nяъни: “Эй, Аллоҳ, сен Салом (саломатлик берувчи)сан, салом (яъни, саломатлик) сендандир, сен муборак бўлдинг, эй, жалол ва икром эгаси!” (Имом Муслим ривоятлари).\nЮқоридаги маълумотларга биноан, фарзлардан кейинги суннатларни масжидда ўқиш суннатга зид эмаслиги ва мазҳабимиз қонун-қоидаларига мувофиқ келишини таъкидлаш лозим.\nҲурматли азизлар! Маърузамизнинг давомида Аҳли сунна вал жамоанинг энг буюк имомларидан бири бўлмиш Имом Абу Мансур Мотуридий раҳматуллоҳ алайҳ ҳақларида суҳбатлашамиз. Сабаби, ҳозирги кунда бу улуғ зотни яхши танимасдан у зотга нисбатан ножўя сўзларни айтаётган саёз билимли кишилар кўпаймоқда. Бу зотнинг Ислом оламидаги ўринларини билиш учун у зотни ҳаётлари ва ижодлари билан яқиндан танишиш керак бўлади.\nФақиҳ, мутакаллим, муфассир, усулул-фиқҳ олими, Аҳли сунна вал жамоанинг шайхи Имом Абу Мансур Муҳаммад ибн Муҳаммад ибн Маҳмуд Мотуридий раҳматуллоҳ алайҳ тахминан ҳижрий 248 йилларда Самарқандда туғилиб, 333 ҳ.йилда вафот этганлар. Самарқанддаги Чокардиза қабристонига дафн қилинганлар. Ислом динининг олтин асрларида яшаганлар (яъни, 3-4 ҳижрий асрлар, Аббосийлар халифалиги даври, Мовароуннаҳрда Сомонийлар ҳукмронлиги йиллари). У киши Ҳанафий мазҳабида бўлиб, араб тилида ижод қилганлар. Камолиддин Қози Байзовий Имом Мотуридийнинг насаби машҳур саҳобий Абу Айюб ал-Ансорий разияллоҳу анҳуга бориб тақалишини айтиб ўтганлар. Имом Мотуридий “Ҳидоят имоми”, “Ҳидоят байроғи”, “Мусулмонлар ақидасини тўғриловчи” каби бир қанча номлар билан машҳур бўлганлар. У зот бир қанча китоблар таълиф қилганлар, бизгача асосан учта китоблари етиб келган: “Китабут-тавҳид”, “Таъвилоту аҳли сунна” (бу иккиси чоп этилган, ўрганилган), “Китабул мақолот” (қўлёзмаси бор). Аксарият машҳур Ҳанафий уламолар ақида бобида у кишининг йўлидан юришган.\nИмом Абу Мансур Мотуридий – Аҳли сунна вал жамоа эътиқодини нақлий ва ақлий далиллар билан шарҳлашда Ислом оламида ном қозонган зотлардан бири. Турли ботил ақидавий фирқалар кўпайганда у зот саҳобалар, тобеъинлар ва замондошлари бўлган таба тобеъинларнинг соғлом ақидаларини жамлаб, шарҳладилар ва Аҳли сунна ақидасини ҳимоя қилдилар. У зот ва шогирдлари ақидавий мактаб (йўналиш) ташкил қилишди ва у Мотуридия ақидавий мазҳаби деб аталди. Бу ишда Имом Абу Ҳанифа раҳматуллоҳи алайҳнинг қолдирган илмлари ва ижтиҳодларидан кўп фойдаланганлар. Шу сабабли бу ақида мактаби издошларининг кўпчилиги ҳанафийлардир. Ҳозирги кунда дунё мусулмонлар оммасининг ярмидан кўпи Мотуридия ақидавий йўналишига эргашадилар. Қолган ярми эса, Имом Абул Ҳасан ал-Ашъарий ақида мазҳабига эргашадилар ва икки мазҳаб бир бутун бўлиб, Аҳли сунна вал жамоани ташкил этади.\nИмом Абу Мансур Мотуридийнинг энг машҳур устозлари қуйидаги уламолардир:\nАбу Наср Иёзий. У зот ўз даврининг етук олими бўлган.\nАбу Бакр Аҳмад ибн Исҳоқ ибн Солиҳ Жузжоний.\nУсул ва фуруъ илмларини ўзида жамлаган ва турли илмларда моҳир бўлган олим эдилар.\nМуҳаммад ибн Муқотил Розий. Раъй шаҳрининг қозиси.\nНусайр ибн Яҳё.\nЭътиборли жойи шундаки, Имом Абу Мансур Мотуридий икки устоз воситасида Имом Абу Юсуф ва Имом Муҳаммад силсиласига боғланадилар. Юқорида саналган тўртта устозларидан Муҳаммад ибн Муқотил, Имом Муҳаммаднинг шогирди Абу Мутийъ Ҳакам ибн Абдуллоҳ Балхийдан дарс олганлар. Қолган учта устозлари ҳам Имом Абу Юсуф ва Имом Муҳаммадларнинг шогирди бўлган Абу Сулаймон ибн Мусо ибн Сулаймон Жузжонийдан дарс олганлар.\nБу устоз-шогирдлар силсиласи бизга Имом Мотуридийнинг барча устозлари Аҳли сунна ва жамоа уламолари бўлгани ва Ислом уммати эътироф қилган, бир овоздан қабул қилган мужтаҳид олимларга жуда яқин бўлганини кўрсатади.\nالمراد بالسنة ما عليه إماما أهل السنة والجماعة الشيخ أبو الحسن الأشعري وأبو منصور الماتريدي\nяъни: “(Аҳли сунна сўзидаги) Суннатдан мақсад – аҳли сунна вал жамоа имомлари Абул Ҳасан Ашъарий ва Абу Мансур Мотуридий тутган йўлдир”(“Аз завожир ан иқтирофил кабоир” китоби).\nثم اعلم أن رئيس أهل السنة والجماعة في علم الكلام — يعني العقائد — رجلان، أحدهما حنفي والآخر شافعي، أما الحنفي فهو أبو منصور محمد بن محمود الماتريدي، إمام الهدى… وأما الآخر الشافعي فهو شيخ السنة ورئيس الجماعة إمام المتكلمين وناصر سنة سيد المرسلين والذاب عن الدين والساعي في حفظ عقائد المسلمين، أبو الحسن الأشعري البصري\nяъни: “Маълум бўлсинки, Аҳли сунна вал жамоанинг калом илми (яъни, ақоид)даги раислари икки кишидир: Бирлари ҳанафий, бошқалари шофеъий мазҳабида. Ҳанафийлари Абу Мансур Муҳаммад ибн Маҳмуд Мотуридий бўлиб, у зот “Имомул Ҳуда” – «Ҳидоят имоми» деган ном қозонган. Шофеъийлари “Суннат шайхи”, “Жамоат раиси”, “Мутакаллимлар имоми”, “Пайғамбарлар саййиди суннатларига ёрдам берувчи”, “Дин ҳимоячиси”, “Мусулмонлар ақидасини сақлашга ҳаракат қилувчи” Абул Ҳасан Ашъарий Басрийдир” (“Мифтаҳус саода” китоби).\n«فالأشعري والماتريدي هما إماما أهل السنة والجماعة في مشارق الأرض ومغاربها، لهم كتب لا تحصى،\nوغالب ما وقع بين هذين الإمامين من الخلاف من قبيل الخلاف اللفظي\nяъни: “Имом Ашъарий ва Имом Мотуридий – машриқу ва мағрибда Аҳли сунна вал жамоа имомларидир. Уларнинг кўп сонли китоблари бор. Улар ўртасидаги аксарият ихтилофлар лафзийдир”.\nХулоса, Имом Мотуридийнинг илмий салоҳияти жуда юқори бўлиб, барча уламолар бир овоздан Аҳли сунна вал жамоанинг имоми деб эътироф этишган. У зот динимизнинг соф манбалари саҳобалар, тобеъинлар ва таба тобеъинларга жуда яқин даврда яшашган ва уларнинг илмларидан баракали фойдаланганлар.\nЖорий йил 3-5 март кунлари Самарқанд шаҳрида “Имом Абу Мансур Мотуридий ва мотуридия таълимоти: ўтмиш ва бугун” мавзусида халқаро конференция ўтказилиши режалаштирилмоқда. Ушбу халқаро конференциядан мақсад Буюк аждодимиз, Ислом оламининг фахри Имом Мотуридий раҳматуллоҳ алайҳнинг илмий меросларини янада чуқур ўрганиш, мотуридийлик йўналишининг бузғунчи оқимларга қарши моҳиятини очиб бериш ҳамда Ўзбекистоннинг “Буюк алломалар юрти” сифатидаги тарихий мақомини жаҳон миқёсида кенг тарғиб этишга қаратилган.\nКонференцияда Мисрнинг Ал-Азҳар мажмуаси раҳбари Шайх Аҳмад Таййиб ҳафизаҳуллоҳ, шунингдек, дунёнинг турли мамлакатларидан кўзга кўринган уламолар иштирок этиши кутилмоқда.\nАллоҳ таоло Имом Абу Мансур Мотуридий ҳазратларини Ўз раҳматига олсин! У зотнинг илмий меросларини ўрганишни аввало ўзимизга ва авлодларимизга насиб этсин! Зирриётларимиздан бу зотга ўхшаган “Имамул ҳуда” – Ҳидоят имомларини чиқишини насиб айласин!\nМуҳтарам имом-домла! Келгуси жума маърузаси “ЖАННАТ – ОНАЛАР ОЁҒИ ОСТИДА” мавзусида бўлади.


Фориш туманида пилла хом ашёси қабул пунктига топширилмоқда » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Фориш туманида пилла хом ашёси қабул пунктига топширилмоқда\nЖорий йилда Фориш тумани 33,5 тонна пилла хом ашёси тайёрлаш режалаштирилган.\nАна шу мақсадни рўёбга чиқариш мақсадида 650 қути ипак қурти 112 та фермер хўжаликлари ва 500 та касаначиларга тарқатилган бўлиб, улар «SILK EXPERT PROCESSING» масъулияти чекланган жамияти билан шартнома имзолашган.\nАйни кунда туманда етиштирилган пилла хом ашёсини қабул пунктига топшириш ишлари бошлаб юборилди.\n«Нарвон» агрохизмат маркази ҳудудида фаолият юритаётган «Умурзоқ Қудуқ» фермер хўжалиги қабул пунктига 120 килограмм пилла хом ашёси топшириб, шартнома режасини туманда биринчи бўлиб ортиғи билан бажарди.\nШунингдек, шу агрохизмат маркази ҳудудидаги «Карим бобо авлоди» фермер хўжалиги топширган ҳосил 120 килограмм, «Нарвон яйловлари» фермер хўжалиги топширган ҳосил эса 52 килограмм тош босди.\nБундан ташқари касаначилар 1 қути қурт уруғидан «Учма» маҳалласидан Жумагул Қаршибоева 60 килограмм, Ойкарам Абдуллаева 59 килограмм, Рўзигул Сандибоева 69 килограмм, Амир Темур номли маҳалладан Жобир Тилябов 60 килограмм «кумуш тола»ни қабул пунктига топширишди.


“Халқ сўзи” газетаси “Жаҳон” ахборот агентлигига асосланиб Ўзбекистон президентининг 2015 йил якунларига бағишланган машваратдаги маърузаси Буюк Британия экспертлар ҳамжамиятида катта қизиқиш уйғотаётганини иддао қилади.\nЖумладан, газетада ёзилишича, Британия – Ўзбекистон жамияти раиси Хартли Бут “Ўзбекистон рақобатбардош ва диверсификациялашган иқтисодиётга асосланган замонавий демократик давлатни барпо этиш йўлидан оғишмай олдинга қараб дадил ҳаракатланаётгани”ни айтган.\nШунингдек, эксперт сўнгги йилларда бу йўналишдаги жараён изчил давом эттирилаётганини ҳам даъво қилади.\nЎзбекистон демократик давлат қуриш йўлидан оғишмай дадил одимлаётганини кўрган бу инглизда бир гап бор-ов!\ndata-title="“Шу инглизда бир гап бор!”" data-description="“Халқ сўзи” газетаси “Жаҳон” ахборот агентлигига асосланиб Ўзбекистон президентининг 2015 йил якунларига бағишланган машваратдаги маърузаси Буюк Британия экспертлар ҳамжамиятида ..." data-image="https://eltuz.com/wp-content/uploads/2016/03/rasm917.jpg" data-url="https://eltuz.com/kundalik/73268/" data-services="facebook,odnoklassniki,twitter,telegram" data-counter="ig">\n“Қўрқувнинг нариёғида” (Алвидо, Жаслиқ!) 2-китоб, 1-қисм\n“Элтуз” нашри Муҳаммад Бекжоннинг “Қўрқувнинг нариёғида” (Алвидо, Жаслиқ!) иккинчи китобининг аудио версиясини тақдим эта бошлайди. “Бу китоб “Ўзбекистон қамоқхоналарида ...


Юздаги ажинлар нималарни сўзлайди?\nДобавлено: 13.10.2016, 15:27\nГарчи ёшга доир ўзгаришларни тўхтата олмасак-да, муаммони чуқурлаштирмасликнинг имкони бор. Ажинлар юзнинг қайси қисмида жойлашганига қараб, таҳминий хасталикларни биргаликда аниқлаймиз.\nАгар пешонанинг юқори қисми бўйлаб узун, ингичка ажинлар тарқалган бўлса, ҳойнахой сизни бош оғриғи безовта қилади.\nПешонадаги ажинларнинг чуқур жойлашганлиги буйрак фаолияти билан боғлиқ бўлиши мумкин. Эҳтимол, сизда буйрак шамоллаши, туз ёки қум йиғилиши каби муаммолар бор.\nИккита қош ўртасидаги йирик ажинлар гайморит асоратини билдиради. Агар гайморит билан оғриган бўлсангиз, оғриқ хуружларида пешонангизни қаттиқ тириштиргансиз. Бу эса иккита қош ўртасидаги терига зўриқиш берган.\nЮқори лаб ва бурун ўртасида пайдо бўлган майда ажинлар, ошқозон, ичаклар фаолиятидаги бузилишлар ҳамда гормонал ўзгаришлардан дарак беради.\nБурун ва юқори лаб ўртасидаги йирик ажинлар юрак фаолиятидаги безовталикларга ишора қилади. Ўйлаб кўринг, тез толиқиш, зинадан юқорига кўтарилганда ҳансираш кабилар кузатилмаяптими?\nДахан сохасида тарқалган узуқ-юлуқ ажинлар жигар билан боғлиқ бўлиши мумкин.\nОдатда, ушбу юз соҳасида ажинлар нисбатан кам бўлади. Аммо бунинг акси бўлса, ошқозон ости бези билан боғлиқ ўзгаришларга тахмин қилинади.\nКўзнинг ташқи бурчагидан чаккага қараб тарқалган майда ажинлар ўт қопи, ҳазм фаолияти ва ошқозон билан боғлиқ ҳолатларга эътибор беришга чорлайди.\nКўз қопчаси бўйлаб ёзилган ажинлар эса уйқусизлик ёҳуд айрим витаминларнинг етишмовчилигидан далолат берад.;\nЭрталаблари кўз қовоқларининг шишиб, юзасида билинар-билинмас майда ажинларнинг пайдо бўлиши буйрак фаолиятидаги ўзгаришларга тахмин қилинади.\nЁшингиз 30 дан ошган бўлса, ҳар ҳафта майда ажинларни тери юзаси бўйлаб тарқатувчи косметик муолажаларни бажариб туринг. Уй шароитида юзни шапатилаш, мойчечак дамламасида компресс қилиш ва терини озиқлантириш каби усулларни бажариш мумкин.\nАгар ажинлар ички хасталиклар белгиси бўлса, касалликни аниқлаб, даволанмагунингизча ташқи кўринишингизни парваришлашингиз бефойда.


Лев Толстойни хотирлаб « Ўзбекистон Халқ Ҳаракати\nЛев Толстойни хотирлаб\n06 November 2018 - 8:47\n1910 йил 9 ноябрьда Лев Толтой вафот этди. Унинг жанозасига минглаб одамлар йиғилишди. Йиғилганлар орасида таниқли ёзувчилар, унинг издошлари ва мухлислари, оддий деҳқонлар ва талабалар кўпчиликни ташкил этишди. Буюк устознинг жанозаси ўша давр православлари ҳаёти учун ноанъанавий тарзда ўтаётган эди. Сабаби Толстой тириклигида Черковдан воз кечган ва ўз ўрнида Черков ҳам ундан воз кечган эди.\nБуюк ақл сохиби яккахудолик талабида бўлган насронийликнинг ота худо, ўғил худо ва муқаддас руҳга эътиқодини ақлсизлик, деб атади. Ва ягона худо бор экан хочга, санамларга сиғиниш ортиқча эканлиги, фақат ягона худога ибодат қилиш кераклигини таъкидлаб келди. Ҳамда Черков руҳонийларининг кароматларини инкор қилиб уларни ёлғончиликда айблади.\nТолстой бутун умри давомида ҳалол меҳнат қилди. Ўз ерида фарзандлари билан бирга омоч тортиб деҳқончилик қилди. Графлик унвони ва бадавлат бўлишига қарамай фарзандларини киборлар сафига қўшмади. Бутун бойлигини камабағаллар ва ҳожатмандларга миннатсиз тарқатиб юборди.\nУ ўлимидан олдин фарзандларини чақириб, «Мен Черковдан воз кечганман, ўлганимдан сўнг менинг жанозамга черков хизматчиларини чақирманг, майитимни тезроқ ерга қўйинг, қабрим устида турли кераксиз ирим-сиримлар, дуогўйликларни қилиб мени ранжитманг. Қабрим устига хоч ўрнатманг. Қабрим тирикларга халақит бермасин” дея васият қилди.\nТолстой вафот этган кунда унинг жанозасига Черковдан ҳам, ҳукумат вакилларидан ҳам ҳеч ким келмади. Ўша даврда Чор Россияида икки қудратли идора ҳукумат ва Черков мавжуд бўлиб ҳар иккаласидан воз кечиш улкан ҳақорат саналар ва кечирилмас эди. Толстой уларнинг кечиришига зор бўлмади. Омонатини Аллоҳга топширди. Унгагина таваккал қилиб фарзандларига хукуматдан бирон заҳмат етишидан қўрқмади.\n9 ноябрь куни Толстой вафот этганига 107 йил тўлади. Қарангки, шунча йил ўтиб ҳам Толстойнинг хочсиз қабри Ясная Полянадаги ўрмоннинг чекка бурчагида бузилмай турибди. Бу қабрни Чор Россиясининг чиновниклари ҳам, Черков хизматчилари ҳам, ҳаттоки атеист коммунистлар ҳам бузишга журъат қилишмади. Унинг авлодларига ҳам унчалик зиён етмади. Адибнинг ўн уч нафар фарзанди бўлган. Улардан беш нафари болалигида вафот этган. Қолган саккиз нафаридан жуда кўп авлодлар қолган. Ҳозирги кунда нафақат Россияда балки бутун дунёда энг кўп тарқалган фамилиялардан бири ТОЛСТОЙлар ҳисобланди.\nЗамондошларининг ёзишича Толстой мусулмонлар билан узоқ суҳбатлар қурган. Улар билан дўст тутинган. Уларнинг ҳаётини илк бора дунё адабиёт аҳлига кенг ва ҳаққоний ёритиб берган.


Пратибха Патил Ҳиндистоннинг илк аёл президенти этиб сайланди.\n11 май 2021, Тошкент вақти: 18:45\n72 ёшли ҳуқуқшунос Патил хоним мамлакат шимоли-шарқидаги Ражастон вилоятининг ҳокими вазифасини эгаллаб келганди. У ҳукмрон Ҳиндистон миллий конгресси партияси аъзосидир.\nҲиндистонда президентлик кўпроқ рамзий лавозим ҳисобланади. Унинг ваколатлари жуда чекланган.


Ўзбекистоннинг барқарор ривожланиши Корея Республикаси таҳлил марказлари томонидан эътироф этилди » Навоий вилояти Иқтисодиёт ва саноат бош бошқармаси\nnaveconomy.uz » Асосий » Янгиликлар » Ўзбекистоннинг барқарор ривожланиши Корея Республикаси таҳлил марказлари томонидан эътироф этилди\nЎзбекистоннинг барқарор ривожланиши Корея Республикаси таҳлил марказлари томонидан эътироф этилди\nМамлакатимизда барча соҳаларда амалга оширилаётган кенг қамровли ислоҳотлар дунё миқёсида кенг эътироф этилаётгани тўғрисидаги хабарлар ҳақида тез-тез ўқиб, гувоҳи бўлаяпмиз. Хорижий матбуот нашрлари, веб-порталларда юртимизнинг турли йўналишларда эришаётган ютуқ ва натижалари кенг ёритилаётгани ҳар биримизга ғурур ва ифтихор бағишлайди.\nЯқинда Корея Республикасининг етакчи “ақл марказлари”дан бири – Корея Республикаси Халқаро иқтисодий сиёсат институти (KIEP) сайтида “Ўзбекистоннинг барқарор ижтимоий-иқтисодий ривожланиш тенденциялари” сарлавҳали таҳлилий мақола эълон қилинди. Бу ҳақда “Дунё” ахборот агентлиги сайтида маълум қилинган.\nНашрнинг қайд этишича, Ўзбекистон дунёда бугун иқтисодиёти тез ривожланаётган саноқли давлатлардан бири ҳисобланади. Ўтган ўн йил мобайнида республиканинг ялпи ички маҳсулоти ўсиш суръатлари МДҲ мамлакатларининг (Россия, Қозоғистон, Беларусь, Қирғизистон, Тожикистон) ўртача кўрсаткичидан ошиб кетди.\n2017 йилда бошланган ислоҳотлар жараёни иқтисодий ўсишнинг янги омилларини фаоллаштириш — инвестиция муҳитини яхшилаш, экспорт салоҳиятини кенгайтириш, ташқи савдони фаоллаштириш, макроиқтисодий барқарорликни мустаҳкамлашга қаратилди. Валюта бозорини либераллаштириш, виза тартибини соддалаштириш ва бизнес юритиш учун қатор маъмурий харажатларни камайтириш бу йўлдаги муҳим қадамларга айланди.\nБундан ташқари, мақолада қатор янги қонунлар, жумладан, коррупцияга қарши курашиш тўғрисидаги қонун, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ва бошқа узоқ муддатли дастурлар қабул қилинганига эътибор қаратилган.\nПандемия билан боғлиқ инқирознинг мураккаб даврида дунёнинг аксарият мамлакатларидан фарқли ўлароқ, Ўзбекистон иқтисодий ўсишнинг ижобий динамикасини сақлаб қолишга ва ишсизликнинг кенг миқёсда кўпайишининг олдини олишга муваффақ бўлгани эътироф этилган.\n“Қўшнилар билан алоқалар яхшиланиб, кўплаб мамлакатлар билан ташқи савдо кучайди, бу эса валюта бозорини либераллаштириш ва ташқи савдо йўлидаги тўсиқларни камайтиришга кўмаклашди”, деб ёзади муаллифлар.\nМамлакатимиз ривожланиши, амалга оширилаётган кенг миқёсдаги ислоҳотларнинг бу каби эътирофи янги Ўзбекистонимизнинг дунё майдонидаги ўрни ва нуфузини оширишга хизмат қилади.\nВилоят Иқтисодий тараққиёт ва камбағалликни қисқартириш бош бошқармасида Жамиятда адолат меъзонини таъминлаш, ошкоралик ва жамоат назоратининг ўрни мавзусида маънавият ва маърифат соати булиб ўтди


Чавушўғли: Туркияда Россия элчисининг ўлдирилиши икки томонлама муносабатларга таъсир кўрсатмайди\n08:21 / 20.12.2016\nТуркия ташқи ишлар вазири Мавлут Чавушўғли Анқарада россиялик элчи Андрей Карловга суиқасд қилиниши икки мамлакат ўртасидаги муносабатларга таъсир кўрсатмаслигига ишонч билдирди. Бу ҳақда «Интерфакс» агентлиги хабар қилмоқда.\n«Бу пасткашлик, ишонаманки, бизларнинг муносабатларимизга ва терроризмга қарши курашишимизга ҳеч қандай таъсир кўрсатмайди», — деган вазир.\nУнинг сўзларига кўра, Россия қотиллик бўйича қўшма тергов ишларини олиб боришни таклиф этган.\n«Россия президенти Владимир Путин президент Эрдўған билан суҳбатида қўшма тергов олиб боришни таклиф қилган. Эрдўған бунга розилик билдирган. Россия мутахассислари суриштирув ишларида иштирок этиш учун яқин орада Туркияга келади», — деб хулоса қилган Чавушўғли.\nАйни вақтда, Туркия ташқи ишлар вазири, Россия ва Эрон ТИВ раҳбарлари билан уч томонлама музокараларда иштирок этиш учун Москвада бўлиб турибди.\nЭслатиб ўтамиз, Россиянинг Туркиядаги элчиси Андрей Карлов Анқарадаги кўргазма чоғида отиб кетилган эди.\nТуркия Мавлут Чавушўғли Андрей Карлов


Туркияда сел оқибатида 8 киши ҳалок бўлди\n06:47 / 25.08.2015\nОхирги кунларда Туркиянинг шимолий ҳудудларида кучли ёмғирлар ёққани оқибатида 24 август куни Туркиянинг шимоли-шарқий вилоятлари Ризо ва Артвинда сел оқиши туфайли 8 киши ҳалок бўлди, 17 киши жароҳат олди. Бу ҳақда маҳаллий ҳокимият маълум қилди.\nТуркия Фавқулодда вазиятлар бошқармаси жабр кўрган ҳудудларга қутқарув-қидирув гуруҳларини жўнатди. Икки киши бедарак йўқолган. Ризо ва Артвин вилоятларининг бир нечта уездларида турар-жой бинолари тўлиқ ёки қисман вайрон бўлган, автомобиль йўллари ювилиб кетилган, электр таъминоти, телефон алоқаси издан чиққан. Ризода маҳаллий гидроэлектростанция ишдан чиққан.


Президентнинг дастлабки 100 куни қандай ўтди?\nПрезидентнинг дастлабки 100 куни концепцияси АҚШ Президенти Франклин Делано Рузвельт ғояси билан ҳаётга келган, деган тушунча мавжуд. У 1933 йилда мамлакатда танглик юзага келган вақтда ҳокимият тепасига келиб, дастлабки уч ойда муҳтожларга ёрдам берадиган, ишсизлик билан курашадиган, банкларга бўлган ишончсизликни бартараф этадиган 15та қонун қабул қилишга улгурган экан. Ушбу сиёсий дастур кейинги давлат раҳбарларига ҳам анъана сифатида, ҳам таҳлил-талқин қилинадиган муддат сифатида қолди. Истаган Президент лавозимига киришган дастлабки 100 кун ичида давлатнинг бошқарув, тараққиёт стратегияларини белгилаб, аниқ қарорлар қабул қилишга улгуриши лозим. 100 кун. Кўп ҳам, оз ҳам эмас.\nҚасим-Жўмарт Тўқаев Қозоғистон тарихидаги иккинчи Президент лавозимига 20 март куни киришди. 28 июнь куни унинг Давлат раҳбари бўлганига 100 кун тўлди.\nБу вақт мобайнида қандай ишларни бажарди?\nЯнги ваколатларни у Бош вазир, Ҳукумат аъзолари, Олий суд раиси, Миллий банк раиси ва бошқа мутасаддиларни қабул қилиш билан бошлади. Сабаби мамлакатнинг умумий аҳволидан бохабар бўлиш тақозо этилди.\nИлк хизмат сафарини Туркистон вилоятидан бошлади. Унга бир нечта сабаблар бор. Биринчиси, бошқа минтақаларда қалин қор ёғиб турганда, Наврўз жанубдан бошланиши маълум. Иккинчидан, Туркистон муқаддас замин. Талай хонларга пойтахт бўлган шаҳарда Хожа Аҳмад Яссавий мақбарасини зиёрат қилмасдан катта иш бошлаш дуруст эмас, албатта. Учинчиси, ушбу вилоятда аҳоли зич жойлашган, 3 миллиондан ортиқ фуқаронинг қўллови ўта муҳим.\nПрезидент Қ. Тўқаев – тажрибали дипломат. Халқаро майдоннинг ёзилмаган кўплаган қонун-қоидаларидан яхши хабардор. Шу боисдан Россия Президенти В. Путин билан учрашиб, шимолий қўшни билан муносабатларни мустаҳкамлади.\nСўнгра жанубий қўшни Ўзбекистонга ташриф буюрди. Бунинг ҳам ўзига хос сабаблари бор. 2019 йил Ўзбекистонда Қозоғистон йили деб эълон қилинган. Яна Марказий Осиёдаги энг йирик қўш мамлакатнинг ўзаро муносабатларига кўп омиллар боғлиқ. Иккита мамлакатнинг товар айланими бултур 2,5 млрд. долларни ташкил этди. Давлат раҳбарлари ўзаро музокаралар юритиб, бу кўрсаткични 5 млрд. долларга етказишга келишиб олишди. Ўзбекистон ўз чегарасини очгани, янги ислоҳотларнинг юритилиши кўп жиҳатлардан Қозоғистон учун ҳам фойдали бўлди.\nТашқи сиёсат Бишкекдаги Шанхай саммитида ҳам давом этди. Учрашув чоғида қирғиз элининг етакчиси С. Жээнбеков, Хитой мамлакати раиси Си Цзиньпинь ва бошқалар билан учрашди ҳамда бир неча муҳим таклифлар борасида фикрларни айтди. Душанбеда ўтган саммитда эса Қозоғистоннинг геосиёсий аҳволидан келиб чиққан кўп векторли сиёсатини намоён этди.\n100 кун ичида қабулланган янги ташаббуслардан: ижтимоий заиф фуқароларнинг банкдаги муаммоли қарзларини тўлаб беришга оид Фармонга имзо чекди. Бу ёрдам 500 мингга яқин фуқарога тааллуқли бўлади. Фармон ижроси учун 105 миллиард тенге зарур.\nҚонуний митинглар ўтказишга ҳам рухсат берилди. Сайлов арафасида турли ноқонуний тадбирлар ўтказилгани маълум. Шу пайтда Президент қонун доирасидан чиқмаган ҳолда митинг ўтказишга фуқароларнинг ҳуқуқлари борлигини қайд этган эди. Эндиликда, 30 июнь куни Нур-Султан ва Алмати шаҳарларида қонуний митинг ўтказишга рухсат берилди. Демак, Президент аниқ қарори билан демократик жараёнларнинг юзага келиши ва давом этишига сабабчи бўлди.\nФожиа рўй берган 24 июнь куни кечқурун Президент Арисга етиб келди ва жабрланган аҳоли билан учрашди. Учрашув чоғида шаҳарни тартибга келтиришга ваъда берди. Арисни тиклаш ва аҳолига ёрдам бериш борасида Ҳукуматнинг мажмуавий режаси қабулланди.\n100 кун. Бу қисқа давр ичида ҳаммаси бўлди. Янги хизмат сафарлари, янги тайинлашлар, аҳоли билан учрашувлар, хорижлик раҳбарлар билан музокаралар, янги стратегия, инаугурация, Арис, митинглар...\nДарвоқе, жамиятнинг янги Раҳбардан умиди катта, шу боисдан унга улкан зафарлар ёр бўлсин!\n“Егемен Қазақстан”дан қисқартириб олинди, 2019-07-02, 10:45 67


Тошкент курант соатларида икки хил вақт акс этаётгани маълум бўлди (Фотофакт)\nДобавлено: 14.05.2016, 12:10\nБугун ижтимоий тармоқлардан бирида Тошкент куранти минораларидаги соатлардан бирида теxник носозлик юз берганлиги ҳақида хабар жойланди. Бу ҳақда Тошкент Давлат юридик университет талабаси ўзининг блогида шундай деб ёзади:\n“Биз ўқийдиган университет Амир Темур xиёбони ёнида жойлашгани учун Тошкент курантини ҳафтада деярли ҳар куни кўраман. Уч кундан бери эса курант минораларининг биридаги соат иккинчисидан 10 минут олдинга ўтиб кетганлигини кўряпман. Қуйидаги суратларда сиз ҳам буни кўришингиз мумкин. Курант минораларидаги соатларнинг уч кундан бери тўғрилаб қўйилмаганига қараганда, уларнинг бири 10 минут олдинлаб кетганини кўпчилик, шу жумладан, Тошкент шаҳри маъмурияти ҳам пайқамаган кўринади. Умид қиламанки, ушбу постдан сўнг курант соатларида вужудга келган теxник носозлик тез фурсатларда бартараф этилади.\nP.S: Сурат 2016 йил 14 май, соат 10:00 да ТДЮУ талабаси Зиёев Ҳамидулла томонидан олинган.”\nСинчков талабалар томонидан аниқланган ушбу хатолик тез фурсатларда бартараф этилади деган умиддамиз!


Шайбонийхон қандай қилиб Самарқандни осонгина қўлга киритган? « Ўзбекистон Халқ Ҳаракати\nШайбонийхон қандай қилиб Самарқандни осонгина қўлга киритган?\n03 April 2019 - 7:00\nБУ ҲАҚДА БИЛАСИЗЛАРМИ?\nБУ САВОЛГА ЖАВОБНИ “БОБУРНОМА”ДАН ТОПАСИЗ…\nХабар келдиким, Шайбонийхон Бухорони олиб, Самарқанд устига мутаважжиҳ бўлди. Ул навоҳида бўлмоқни маслаҳат кўрмай, Кеш сари азимат қилдук. Бу Самарқанд бекларнинг аксар кўчлари ҳам Кешда эди. Кешга келгандин бир-икки ҳафтадин сўнг хабар келдиким, Султон Али мирзо Самарқандни Шайбонийхонға берди. Тафсили будурким. Султон Али мирзонинг онаси Зуҳрабеги оға билмаслигидин ва беақллиғидин махфий Шайбонийхонға киши юборур, бу мазмун билаким, Шайбонийхон ани олур бўлса, ўғли Шайбонийхонға Самарқандни бергай. Отасининг вилоятини олғондин сўнг Султон Али мирзоға бергай.\nБу раъйдин Абу-Юсуф арғуннинг хабари бор экандур, балки бу раъйни кўрсатгучи ўшул ғаддор экандур.\nШайбонийхон ушбу хотуннинг ваъдаси била келиб, Боғи Майдонға тушти. Туш вақтида Султон Али мирзо бек, беготиға, йигит-ялангига, ҳеч кимга хабар қилмай, ҳеч ким била кенгашмай, бир неча ёвуғидағи кичик-кирим била Чорраҳа дарвозасидин Боғи Майдонға Шайбонийхон қошиға борди. Шайбонийхон хейли яхши ҳам кўрмади. Кўрушгандин сўнг қуйи ёнда ўлтурғузди. Хожа Яҳё мирзонинг чиққонини хабар топиб, изтиробда бўлди, ҳеч чора топа олмай, Хожа ҳам чиқти, Шайбонийхон қўпмай-ўқ кўрушти. Бир пора шикоятомуз сўзлар айтти. Хожа Яҳё қўпқонда Шайбонийхон таъзим қилиб кўпти. Жон Али Хожа Али бойнинг ўғли работи Хожада эди. Мирзосининг чиқғон хабарини эшитиб, ул ҳам Шайбонийхон қошиға келди. Бу бедавлат хотун чун ноқиси ақл эди, эрга тегар ҳавоси била ўғлининг хонумонин барбод берди. Шайбонийхон бир зарра парво ҳам қилмади, балки ғума-гунчачича ҳам кўзга илмади.\nСултон Али мирзо ҳам ўз ишига ҳайрон ва чиққонидин беҳад пушаймон эди. Баъзи ёвуқлари кайфиятни англаб, мирзони олиб қочмоқ хаёл қилдилар. Султон Али мирзо рози бўлмади, чун ажал етиб эди, қутулмади. Темур Султон била тушар эди, тўрт-беш кундин сўнг Қўлба ўлангида ўлтурдилар. Бу беш кунлук ўлар жон учун ямон от била борди. Хотун сўзига кириб, ўзини некномлар чаргасидин чиқарди. Мундоқ кишининг вақоени мундин ортуқ битиб бўлмас. Бу йўсунлуқ шанеъ ҳаракотни мундин ортуқ эшитиб бўлмас.\nСултон Али мирзони ўлтургандин сўнг Жон Алини ҳам мирзони қошиға йиборди.\nХожа Яҳёдин чун Шайбонийхон мутаваҳҳим эди, икки ўғли Хожа Муҳаммад Зикриё ва Хожа Боқи била Хуросон сари рухсат берди. Кейин бир неча ўзбек бориб, ҳазрати Хожани ики йигит ўғли била Хожа Кордзан навоҳисида шаҳид қилдилар. Шайбонийхоннинг сўзи бу экандурким, Хожанинг иши мендин эмас эди, Қанбар бий ва Кўпак бий қилдилар. Бу андин ямонроқ масал борким: «Узраш батар аз гуноҳ» . Мундоқ ишларни беклар ўз боши била хонидин ва подшоҳидин бевуқуф қила бошласа, бас хонлиғиға ва подшоҳлиғиға не эътибор?


887 млн долларлик 711 та лойиҳа: Президент Қорақалпоғистондаги инвестлойиҳалар билан танишди\nДавлат раҳбари 2020 йил 2 октябрь куни Қорақалпоғистон Республикаси Жўқорғи Кенгесининг навбатдан ташқари сессиясида ҳудуд иқтисодиётини ривожлантириш, аҳоли ҳаётини яхшилаш бўйича кўрсатмалар берган эди. Шундан сўнг, мутахассислар томонидан ҳар бир шаҳар ва тумандаги имконият ва муаммолар ўрганилиб, таклифлар ишлаб чиқилди, дейилади расмий хабарда.\nТаклифлар асосида ўтган йили 11 ноябрда президентнинг «2020-2023 йилларда Қорақалпоғистон Республикасини комплекс ижтимоий-иқтисодий ривожлантириш чора-тадбирлари тўғрисида»ги қарори қабул қилинди.\n«Ўтган йили Қорақалпоғистонда умумий қиймати 436 миллион долларлик 712 та лойиҳа амалга оширилиб, 4 300 дан зиёд иш ўрни яратилган. Жорий йилнинг январь-февраль ойларида эса 52 та лойиҳа бажарилиб, 300 дан ортиқ кишининг бандлиги таъминланган.\nБу борадаги ишлар тизимли давом эттирилмоқда. Хусусан, умумий қиймати 887 миллион доллардан зиёд бўлган яна 711 та лойиҳа шакллантирилган. Соҳалар кесимида айтганда, уларнинг 201 таси саноат, 280 таси хизмат кўрсатиш, 230 таси қишлоқ хўжалиги тармоқларидадир.\nБарча лойиҳалар натижасида қарийб 222 миллион долларлик ишлаб чиқариш қуввати ташкил этиш, 100 миллион долларлик импорт ўрнини босиш ҳамда 41 миллион долларлик экспортни таъминлаш мумкин бўлади. 22 мингдан ортиқ янги иш ўрни яратилади», – дейилади хабарда.\nҚайд этилишича, Қорақалпоғистон – минерал ресурсларга бой. Уларни қайта ишлаб, қурилиш материаллари тайёрлаш мақсадида 150 та лойиҳа режалаштирилган. Натижада йилига 1 триллион сўмликдан зиёд маҳсулот ишлаб чиқарилиб, қўшимча 3 миллион долларлик экспорт қилиш имконияти яратилади. Масалан, Мўйноқ туманида керамика ва қамишдан плиталар, Тўрткўл туманида ойна ишлаб чиқариш режалаштирилган.\nУлардан бири – артемия цистасини қайта ишлаш бўйича лойиҳа. Қисқичбақасимонлар оиласига мансуб ушбу митти жонзотдан тайёрланадиган маҳсулотлар тиббиёт, фармацевтика, косметология, қишлоқ хўжалиги каби кўплаб соҳаларда фойдаланилади. Шу боис 30 миллион доллар эвазига корхона ташкил этиб, йилига 3 500 тонна артемия цистасини қайта ишлашни йўлга қўйиш режалаштирилган. Унинг экспорт қуввати 30 миллион доллар бўлиши мўлжалланган. Бу ерда 500 та доимий, 2 мингта мавсумий иш ўрни яратилади.\nҚишлоқ хўжалигининг чорвачилик, балиқчилик ва паррандачилик соҳалари бўйича 117 та лойиҳа ишлаб чиқилган. Уларнинг самарасида 7 мингга яқин кишининг бандлиги таъминланади. Ушбу лойиҳаларнинг 24 таси гўшт, сут ва терини қайта ишлаш, омихта ем ишлаб чиқаришга йўналтирилган.\nДавлат раҳбари хорижий тажрибани татбиқ этган ҳолда, наслли чорвачилик ва балиқчиликни ривожлантириш зарурлигини таъкидлади. Ресурсларни тўла ишга солиб, қайта ишлашни чуқурлаштириш, аҳолига доимий даромад манбайи яратиш чора-тадбирлари юзасидан кўрсатмалар берди.


Қорачиқ | Украина билан Россия орасида янги зиддият\nУкраина билан Россия орасида янги зиддият\nУкраинанинг футбол бўйича терма жамоаси Европа чемпионатида киядиган формасини намойиш қилди. Бу форма сабабли Россия билан янги зиддият келиб чиқди.\nРоссия билан Украина орасида узоқ вақтдан бери давом этаётган зиддият футболга ҳам кириб борди. Украина футбол федерацияси раиси Андрий Павелко “EURO 2020”га махсус форма билан қатнашишларини маълум қилди. Павелко бўлинмас ватаннинг рамзи сифатида бутун шаҳарлар ўрин олган формада бундан ташқари “Зафар Украинаники!” ва “Қаҳрамонларга зафар” ёзилганлигини билдирди. Украина номидан футбол ўйнагани учун ўлка харитасининг ўйинчиларга куч беришига ишонишини айтди. Украина ташқи ишлар вазири Дмитро Кулеба янги дизайнни жуда ёқтирганини, формага норозилик билдирганларга жавобан миллий рамзларга ҳақоратга тоқат қилмаслигини маълум қилди.\nРоссия ташқи ишлар вазирлиги матбуот котиби Мария Захарова эса ушбу форманинг Россияг оид Қримни Украина ери деб кўрсатилганлигини қоралади. Захарова формадаги шиорлар фашистларнинг жанг наъраларини ёдга солишини айтди.\nТортишувларга Украина президенти Владимир Зеленский ҳам аралашди. “Instagram” орқали футбол формаси билан расмга тушган Зеленский янги дизайндан мамнун эканлигини таъкидлади. Форманинг украиналикларни бирлаштирадиган хусусиятга эга эканлигини билдириб “Ўлкамиз бир ва бўлинмасдир. Қрим Украинадир” деб ёзди.\nЭслатиб ўтамиз, 2014 йили Россия жаҳон ҳамжамияти тан олмаган референдум ўтказиб, Қримни ноқонуний равишда ўз ҳудудига қўшиб олганди.\nМакрон танг аҳволда\nЙўқолган самолёт ҳақида 10 та тахмин


Жиззахда 169 та ноқонуний чиқиндихона йўқ қилинди — ekolog\nЖиззахда 169 та ноқонуний чиқиндихона йўқ қилинди\nВилоят экология ва атроф-муҳитни муҳофаза қилиш бошқармасининг хабарига кўра Жиззахда 169 та ноқонуний фиқиндихона бартараф этилган. Аммо ўзимиз яшаётган ҳудудни тоза сақлашга бепарволик, масъулиятсизлик билан қарашимиз туфайли йўл четларида, кўча-кўйларда сув ҳавзаларида пайдо бўлаётган ноқонуний чиқиндихоналарнинг барчаси бартараф этилди, дегани эмас. Экология ва атроф-муҳитни муҳофаза қилиш давлат инспекторлари томонидан йилнинг ўтган даврида жами 214 та ноқонуний чиқиндихона аниқланди. Уларни бартараф этиш, янгиларининг олдини олиш ишлари давом этмоқда.\nХадисларда мушуклар ҳақида


Вақтдан ортда қолаётган депутатлар – Сурхон тонги\nБош саҳифа / Сиёсат / Вақтдан ортда қолаётган депутатлар\nСентябр 8, 2017\tСиёсат Изоҳ қолдириш 598 Кўрилди\nПрезидентимиз Шавкат Мирзиёев “Парламентимиз ҳақиқий демократия мактабига айланиши, ислоҳотларнинг ташаббускори ва асосий ижрочиси бўлиши керак” номли маърузаларида: “Ҳурматли депутат ва сенаторларимизнинг жойларга чиқиб, аҳоли билан ўтказган мулоқотлари таҳлил қилинганида, кўп ҳолларда расмиятчилик ва кўзбўямачиликка, сохта ҳисоботлар беришга, учрашувларга ўз ўрнига бошқа одамларни юбориш, ўрганилаётган масаланинг туб илдизига етиб бормаслик каби камчиликларга йўл қўйилаётгани аниқланган”, деган эдилар.\nБугунги кунда халқ депутатлари Қизириқ туман Кенгаши депутатлари иш фаолиятида ҳам шундай салбий ҳолатларни учратишимиз мумкин. Кўпчилик фуқароларимиз ўз ҳудудларидан сайланган депутатлар кимлигини билишмайди ҳам. Жумладан, туман хотин-қизлар қўмитасига мурожаат қилаётган “Тинчлик” маҳалласида яшовчи фуқаро Қурбонова Мунаввар ўз ҳудудидан сайланган депутат ким эканлигини билмаслигини тан олди. Суриштириб билсак, бу ҳудуддан туман Кенгашига сайланган депутат “Нуроний” жамғармаси туман кенгаши раиси Й. Бекназаров бўлиб, бу жаноб айнан шу маҳаллада яшар экан!\n“Етимқум” маҳалласидан Жаҳонгир Жовлиев ҳам “депутат кимлигини билмайман, бирорта учрашув, йиғилиш ўтказганлигини эслай олмайман”, деб жавоб берди. Баъзи депутатларимизни суҳбатга чорлаганимизда, турли баҳоналарни рўкач қилиб, жавобдан қочишга уринганлари ҳам бўлди. “Миллий тикланиш” демократик партиясидан номзоди кўрсатилган туман Кенгаши депутати Олим Ишпўлатовга телефон орқали боғланганимизда “Ҳозир машинадаман, кейинроқ ўзим чиқаман”, дедию кейин ҳам, эртаси куни ҳам чиқмади. Биз эса боғланишга яна уриниб кўрдик, лекин ҳеч имкони бўлмади. Яна шу партиядан туман Кенгаши депутати Раҳим Бегимқулов эса: “Эртага гаплашамиз, ҳозир вақтим йўқ”, деб қўя қолди.\n“Адолат” СДПдан депутат Янгибой Бўронов ҳам бундай суҳбатдан бош тортди.\nНиҳоят, 15-Зарбдор сайлов округидан Ўзбекистон Либерал демократик партиясидан сайланган туман Кенгаши депутати, туман ХТМФМТ ва ТЭ бўлими мудири Муқаддас Мажидова биз билан суҳбатлашишга розилик бергач, унинг фаолиятига доир айрим саволлар билан мурожаат қилдик.\n— Халқимизнинг турмушини яхшилаш мақсадида сув, газ, электр энергияси, йўлларни таъмирлаш масалалари бўйича депутатлик сўровлари билан чиқишлар қилганман, лекин инобатга олишмади,— дейди Муқаддас Мажидова. — Мана энди Президентимизнинг маърузаларидан кейин биз депутатларнинг ҳам сўзимизни эшитадиган бўлишди.\nСайловчилар билан учрашувлар ўтказиб тураман.\nЯқинда “Яккатерак” маҳалласида тугатилган боғчани янгидан очиш масаласида йиғилиш ўтказдим. Мактабларда 10-синфларнинг очилиши ва ўқитилиши бўйича тумандаги барча мактабларга бориб йиғилишлар ўтказдим. Туманимиздаги 94 фоиз ота-она фарзандларини мактабларда ўқишини хоҳлашар экан. Уларнинг орзуси ушалди. Айниқса, коллежлардан узоқда бўлганлар қишнинг қорли кунларида фарзандларини узоққа юбориш ташвишидан қутилишди.\nПрезидентимиз Ш. Мирзиёев ўз маърузаларида:“Шундай парламент вакиллари ҳам борки, ўтган қарийб икки ярим йил мобайинида муҳокама этилаётган қонун лойиҳалари ва масалалар бўйича бирон марта ҳам маъруза қилмаган, уларга муносабат билдирмаган ёки маъруза юзасидан чиқишлар қилмаган, улар фақатгина кўр-кўрона овоз бериш билан шуғулланади. Афсуски бу— аччиқ ҳақиқат,” деган эди. Туманда ҳам номига қоғозларда ҳисобот учун ишлаётган депутатлар сессияда сўзга чиқиш у ёқда турсин, сессия қачон бўлишини ҳам билмас экан.\nХўш, энг фаол депутатларни эшитиб кўрайликчи:\n1-Гулобод сайлов округидан сайланган (ЎзХДП) депутат Йўлдош Тўлаганов:\n— 4 йил “Меҳнатобод” ҚФЙ раиси бўлиб ишладим, фаолиятим давомида кўплаб фуқароларнинг муаммоларини ҳал қилиб берганман.\n— Сайловчилар билан учрашувлар ўтказганмисиз?\n— Байрамларда, тадбирларда учрашганман. Ҳафтанинг ҳар жума куни аҳоли билан учрашувлар ўтказишни белгилаганмиз. “Такия” маҳалласида 50 кг оғирликдаги қўйни сўйиб ҳимояга муҳтож оилаларга бўлиб берганмиз. Яна депутатлик фаолиятим давомида 6 ойдан буён пенсия ололмай юрган момога ёрдам берганман.\nАжабо, собиқ ҚФЙ раисининг бевосита кундалик вазифасига кирадиган масалалар депутатликка алоқадор эмаску!\n— Сессияларда сўзга чиққанмисиз?\n— Халқ депутатлари туман Кенгашининг VII сессиясида сўзга чиққанман. Ижтимоий ҳимояга муҳтож бўлган аҳоли қатламига шароитлар яратиш масаласини кўтариб чиққанман. Жарқўрғон-Қизириқ йўналишидаги йўл бузилганлигига мана 6 йил бўлди. Шу йўлни таъмирлаш бўйича депутат сўровномаси билан чиқиш қилганман. Лекин мурожаатим эътиборсиз қолди. Йўл ҳалигача бузуқ.\nАгар яқиндагина халқ депутатлари туман Кенгашининг XXVII сессияси бўлиб ўтганлигини ҳисобга олсак, демак, бу депутатимиз кейинги 20 та сессияда мутлақо сўзга чиқмаган, “кўтариб чиққан” масалалари ҳал бўлмаган. Демак, депутат сифатидаги фаолияти “ҳаминқадар” экан-да?\n“Адолат” СДПдан сайланган туман Кенгаши депутати Абдуғаффор Шодмонов:\n— Туманимиздаги ички ва ташқи йўлларнинг катта қисми таъмирталаб. 2015-2016 йиллар мобайнида давлат бюджетидан ажратилган 80-90 миллион сўм маблағ туман йўл қурилиши ташкилоти, “Ободонлаштириш” бош- қармаси томонидан ишлатилмаганлиги сабабли таъмирлаш ишлари бажарилмаган. Депутат сўровномалари киритганимда асфальтга маблағ кеч ажратилди, каби баҳоналар билан бир-бирини айблашга ўтади.\nТуман иқтисодиёт мажмуаси ва хотин-қизлар қўмитасига аёлларимизнинг ишсизлиги, иш билан таъминлаш борасида кичик цехлар қуриш таклифи билан мурожаат қилганман. Маҳаллаларда аҳолини газ баллонлари билан таъминлаш ва ўз вақтида газ тўлдириб бериш хизматларини ташкил этиш бўйича чиқишлар қилганман. Сессияда сўзга чиқиб, туманимизда бундан 3 йил олдин қуриб битказилган паррандачилик фабрикаси ҳалигача ишга туширилмаганлигини айтганман…\nКўрдингизми, энг фаол деган депутатларимиз ҳам “айтганман”, “таклиф киритганман, лекин фойдаси бўлмади,” дейишдан нарига ўтишмади.\nАлбатта, Президентимиз маърузасини рўкач қилиб, туман Кенгаши депутатларини такрор-такрор айблайверишдан йироқмиз. Лекин, орадан икки ойдан ошиқроқ вақт ўтгандан сўнг депутатлар билан суҳбатимиз натижаси юқоридагидек эканлигини кўрдингиз. Ҳолбуки, биз суҳбат асносида “Мен сайлов округимдаги аҳолининг томорқасидан кўпроқ фойда олишини ташвиқ ёки талаб қилиб, хонадонма-хонадон юрдим,” “Фермерларнинг ғалладан бўшаган майдонларида такрорий экин етиштириш учун округимдан шунча нафар сайловчига ер, уруғлик олишда кўмак бердим”, “Тиббий хизмат, ичимлик суви бўйича мана бу маҳаллалар аҳолисининг оғирини енгил қилиш учун иш олиб бордим”, “Депутатлик сўровига нописандлик билан қараган фалон ташкилот раҳбарини судга бердим”, “Фалон маҳалладаги уюшмаган фуқаролар ҳисобини олиб, уларни иш билан таъминлаш борасида бандликка кўмаклашиш маркази билан музокара олиб бордим” каби аниқ амалга оширилган ишлар хусусидаги сўзларини эшитишни истаган эдик. Афсус…\nВақт эса биз билан ҳисоблашмайди.\nОлдинги Иззати битган “меҳмон”


Вилоят экология ва атроф-муҳитни муҳофаза қилиш бошқармаси ишонч телефонига Деҳқонобод тумани ўрмон хўжалиги ҳудудида дарахтлар кесиб кетилаётгани тўғрисида мурожаат келиб тушган. Шунга асосан туман назорат инспекцияси инспекторлари томонидан ҳолат ўрганилганда, давлат ўрмон хўжалиги Тўрткўл ўрмон бўлимида ҳақиқатан ҳам 60 дона табиий ҳолда ўсган арча дарахтлари кесилгани маълум бўлди. Бу бўйича тегишли ҳужжатлар расмийлаштирилмоқда.\nКасбида эса фуқаро Қ.Б. Хўжақарлиқ маҳалласида 10 туп теракни кесиб олгани аён бўлди. Шунга кўра, у базавий ҳисоблашнинг беш баравари миқдорида жарима ҳамда табиатга етказилган зарар учун 20 миллион сўм тўлайдиган бўлди.


07:53 / 24.08.2017\nАҚШ президенти Дональд Трампнинг ОАВларига вақти-вақти билан хуружлари танқидга учраган телеканаллар ва нашрлар бизнеси учун фойдали бўлмоқда. Бу ҳақда CNN International раҳбари Тони Маддокс шундай фикр билдирди, деб ёзмоқда Hollywood Reporter.\n«Агар сиз Трамп асосан CNN, The New York Times, The Washington Post, Saturday Night Live...кабиларни танқид қилаётганини кўрсангиз — [ушбу ОАВнинг ҳар бири] томошалар сони ортгани, савдолар кўпайганига эришган», — деган Маддокс.\nУнинг сўзларига кўра, агар Трамп кимнидир «фейк (сохта) янгиликлар» деб атаса, бу унинг учун «дунё охир» бўлганини англатмайди. Маддокснинг қўшимча қилишича, Америка президенти ва CNN ўртасидаги жанжаллардан сўнг, телеканал рейтинги рекорд даражага етган.\n«У бизнес учун фойдали», — деб хулоса қилган CNN International.\nАввалроқ, АҚШ Конгресси Трампнинг CNN телеканалига босимини ўрганишга чақирган эди.